KOMUNIKAZZJONI TAL-KUMMISSJONI ABBOZZI TA' PJANIJIET BAĠITARJI TAL-2015: VALUTAZZJONI ĠENERALI /* COM/2014/0907 final */





Sommarju Eżekuttiv Din il-Komunikazzjoni tiġbor fil-qosor il-valutazzjoni tal-Kummissjoni tal-Abbozzi ta' Pjanijiet baġitarji (APB) tal-2015 sottomessi fil-15 ta' Ottubru mis-16-il Stat Membru taż-Żona tal-Euro li mhumiex fil-programm ta' aġġustament makroekonomiku (ŻE-16). F'konformità mar-Regolament (UE) Nru 473/2013, il-Kummissjoni evalwat dawn il-pjanijiet u s-sitwazzjoni baġitarja ġenerali u l-qagħda fiskali fiż-Żona tal-Euro kollha kemm hi, fi żmien meta għaddejjin ukoll riformi strutturali ewlenin. L-evalwazzjoni globali tal-Abbozzi ta' Pjanijiet Baġitarji (APB) tal-2015 u l-pożizzjoni fiskali aggregata tista' titqassar kif ġej: 1. Il-pjanijiet tal-Istati Membri jimplikaw tnaqqis kontinwu fid-defiċit tal-baġit nominali aggregat fiż-Żona tal-Euro: wara li reġa' lura għal taħt it-3 % tal-PDG fl-2013 għall-ewwel darba mill-2008 'l hawn, id-defiċit huwa mistenni li jonqos aktar għal 2,6 % tal-PDG fl-2014 u 2,2 % tal-PDG fl-2015. Abbażi tal-APB, il-proporzjon tad-dejn aggregat fl-2015 huwa ppjanat li jibqa’ prattikament l-istess mill-valur stmat għas-sena kurrenti għal madwar 92,5 % tal-PDG. 2. Meta mqabbel mal-pjanijiet fuq terminu medju fformulati fil-Programmi ta’ Stabbiltà tar-rebbiegħa tal-2014, it-tnaqqis tad-defiċit ippjanat huwa inqas b’mod sinifikanti. Dan jirrifletti prospettiva ta' tkabbir iktar baxxa kif ukoll sforz fiskali mnaqqas. Wara waqfa fl-2014, il-konsolidazzjoni fiskali mhix ippjanata li terġa' tibda fl-2015, skont l-aggregat ta' Abbozzi ta' Pjanijiet Baġitarji taż-ŻE-16. 3. Ir-riżultati mill-APB huma ġeneralment konfermati mill-previżjoni tal-Kummissjoni tal-ħarifa tal-2014. Għalkemm bdiet minn stima tad-defiċit nominali identika għall-2014 (2,6 % tal-PDG), il-Kummissjoni tipprevedi inqas tnaqqis fid-defiċits nominali mill-Istati Membri fl-2015 (b'0,2 ta' punt perċentwali biss minflok 0,4). Dan jirrifletti sforz fiskali mistenni iżgħar fl-2015. Defiċits ogħla u inqas tkabbir ifissru proporzjon ta' dejn mal-PDG aggregat li l-Kummissjoni tipproġetta li se jiżdied minn 91,7 % tal-PDG fl-2013 għal 93,1 % fl-2014 u 93,6 % fl-2015, kontra l-istabbilizzazzjoni prevista fl-APB. 4. Il-previżjoni tal-Kummissjoni tindika wkoll pożizzjoni fiskali ġeneralment newtrali (la ssikkar u lanqas illaxkar) fl-2015 fiż-Żona tal-Euro, wara waqfa fil-konsolidazzjoni fl-2014. Dan jidher li joħloq bilanċ xieraq bejn ir-rekwiżiti fiskali ta' sostenibbiltà, enfasizzati mill-proporzjonijiet għolja u dejjem jikbru ta' dejn tal-gvern, u tħassib dwar l-istabbilizzazzjoni ċiklika, enfasizzat mil-lakuni sinifikanti u persistenti negattivi fil-produzzjoni li huma proġettati li jonqsu biss bil-mod fis-snin li ġejjin. Fl-istess ħin, il-valutazzjoni tal-pjanijiet tikkonferma li diversi Stati Membri bħalissa mhumiex mistennija li jissodisfaw l-obbligi tagħhom taħt il-Patt ta' Stabbiltà u Tkabbir (PST). 5. Hemm bżonn li jiġu sorveljati mill-qrib kemm il-qagħda fiskali ġenerali taż-Żona tal-Euro kif ukoll id-distribuzzjoni tagħha madwar l-Istati Membri fir-rigward tal-ispazju disponibbli taħt il-PST. B'mod partikolari, iż-żamma ta' qagħda fiskali aggregata newtrali, filwaqt li xi Stati Membri huma msejħa biex iżidu l-isforzi tagħhom sabiex jikkonformaw mal-PST timplika ċertu livell ta' appoġġ fiskali li jkun ġej mill-isfruttament tal-ispazju fiskali disponibbli x'imkien ieħor. Dan jenfasizza wkoll il-każ għall-Pjan ta' Investiment għall-Ewropa ambizzjuż ippreżentat mill-Kummissjoni fis-26 ta' Novembru. 6. Din it-triq għall-appoġġ tat-tkabbir taż-Żona tal-Euro hija rilevanti meta wieħed jeżamina l-kompożizzjoni tal-finanzi pubbliċi. Filwaqt li ċ-ċaqliq riċenti biex jitnaqqas il-piż tat-taxxa fuq ix-xogħol sejjer fid-direzzjoni t-tajba, il-kompożizzjoni tan-nefqa turi ftit jew xejn progress lejn it-tkabbir. Dan jenfasizza l-ħtieġa ta' allinjament aħjar tal-politiki tal-Istati Membri mal-prijoritajiet tal-Pakkett tal-Impjiegi, it-Tkabbir u l-Investiment ippreżentat mill-Kummissjoni. 7. Il-valutazzjoni tal-Kummissjoni tal-Istati Membri individwali jistgħu jiġu mqassra kif ġej: L-ebda APB għall-2015 ma nstab f’nuqqas partikolarment serju ta’ konformità mar-rekwiżiti tal-PST. F’diversi każijiet, madankollu, il-Kummissjoni ssib li l-aġġustamenti fiskali ppjanati ma jissodisfawx, jew jirriskjaw li ma jissodisfawx, dak li hu meħtieġ mill-PST. Speċifikament: Għal ħames pajjiżi (il-Ġermanja, l-Irlanda, il-Lussemburgu, l-Olanda u s-Slovakkja), l-APB jinstabu li huma konformi mad-dispożizzjonijiet tal-PST. Għal erba' pajjiżi (l-Estonja, il-Latvja, is-Slovenja u l-Finlandja), l-APB jinstabu li jkunu ġeneralment konformi mad-dispożizzjonijiet tal-PST. Għall-Estonja, il-Latvja u l-Finlandja, il-pjanijiet jistgħu jirriżultaw f'xi devjazzjoni mill-mogħdijiet ta' aġġustament lejn l-objettiv baġitarju ta' kull pajjiż ta' terminu medju (OTM). Fil-każ tas-Slovenja, filwaqt li d-defiċit nominali jista' jitniżżel taħt it-3% tal-PDG sal-iskadenza ffissata bil-Proċedura ta' Defiċit Eċċessiv, nuqqas fl-isforz fiskali jpoġġi f'riskju l-korrezzjoni tad-defiċit eċċessiv b'mod f'waqtu u sostenibbli. Il-Kummissjoni tistieden lill-awtoritajiet biex jieħdu l-miżuri meħtieġa fil-proċess baġitarju nazzjonali sabiex jiżguraw li l-baġit tal-2015 ikun konformi mal-PST. Għal seba' pajjiżi (il-Belġju, Spanja, Franza, l-Italja, Malta, l-Awstrija u l-Portugall), l-APB joħolqu riskju ta' nuqqas ta' konformità. Għall-Awstrija, il-pjanijiet jistgħu jirriżultaw f'devjazzjoni sinifikanti mill-mogħdijiet ta' aġġustament lejn l-OTM, li jkunu wkoll il-każ għal Malta jekk trasferita għall-parti preventiva. L-APB ta' Spanja, Franza, Malta u l-Portugall fihom riskji rigward il-konformità mar-rekwiżiti proċedura ta' żbilanċ. Għal Franza, b'mod partikolari, l-informazzjoni disponibbli tindika li l-pajjiż ma ħax azzjoni effettiva fl-2014 f'dan l-istadju u huwa f'riskju ta' nuqqas ta' konformità fl-2015. Il-Belġju u l-Italja, bħalissa taħt il-parti preventiva tal-PST, huma f'riskju ta' nuqqas ta' konformità mar-regola tad-dejn. Il-Kummissjoni tistieden lill-awtoritajiet biex jieħdu l-miżuri meħtieġa fil-proċess baġitarju nazzjonali biex jiżguraw li l-baġit tal-2015 ikun konformi mal-PST. 8. F'xi każijiet, ir-riskju ta' nuqqas ta' konformità għandu implikazzjonijiet għall-passi possibbli bil-Proċedura ta' Defiċit Eċċessiv. Fil-każijiet ta' Franza, l-Italja u l-Belġju, il-Kummissjoni se teżamina kmieni f'Marzu 2015 il-pożizzjoni tagħha vis-à-vis l-obbligi tagħhom taħt il-PST fid-dawl tal-finalizzazzjoni tal-liġijiet tal-baġit u l-ispeċifikazzjoni mistennija tal-programmi ta' riforma strutturali mħabbra mill-awtoritajiet fl-ittri tagħhom tal-21 ta' Novembru. Dawn it-tliet Stati Membri kkommettew fl-ogħla livell tal-gvern li jadottaw u jimplimentaw riformi strutturali sa kmieni fl-2015 li huma mistennija li jkollhom impatt fuq is-sostenibbiltà tal-finanzi pubbliċi fuq terminu medju li jtejbu t-tkabbir. Werrej 1. Introduzzjoni 5 2. Sejbiet ewlenin għaż-Żona tal-Euro. 6 3. Ħarsa ġenerali lejn l-Abbozzi tal-Pjanijiet Baġitarji individwali 12 ANNESS 1: Valutazzjoni tal-APB speċifika għall-pajjiżi 18 ANNESS 2: Il-metodoliġija u s-suppożizzjonijiet sottostanti l-previżjoni tal-Kummissjoni tal-ħarifa 2014 23 ANNESS 3: Analiżi tas-sensittività.. 25 ANNESS 4: L-implimentazzjoni ta' riformi strutturali: l-indirizzar tal-iżbilanċi makroekonomiċi u t-tnaqqis tal-porzjon ta' taxxa.. 28 ANNESS 5: Grafiki u tabelli 31 1. Introduzzjoni Biex titjieb il-koordinazzjoni tal-politika ekonomika fl-Unjoni Ekonomika u Monetarja, il-leġiżlazzjoni tal-UE tipprevedi li l-Istati Membri taż-Żona tal-Euro jissottomettu Abbozzi ta' Pjanijiet Baġitarji (APB) għas-sena ta' wara lill-Kummissjoni sal-15 ta' Ottubru[1]. Dawn il-pjanijiet jiġbru fil-qosor il-kontenut tal-abbozzi baġitarji li l-gvernijiet ikunu ssottomettew lill-parlamenti nazzjonali. Il-Kummissjoni tipprovdi Opinjoni fuq kull pjan u tivvaluta jekk huwiex konsistenti mal-obbligi tal-pajjiż taħt il-Patt ta’ Stabbiltà u Tkabbir (PST). Tipprovdi wkoll valutazzjoni kumplessiva tas-sitwazzjoni u l-prospetti baġitarji fiż-Żona tal-Euro fis-sħuħija tagħha. Sittax-il[2] Stat Membru taż-Żona tal-Euro bagħtu l-APB tal-2015 tagħhom lill-Kummissjoni sal-15 ta' Ottubru, f'konformità mad-dispożizzjonijiet tal-hekk imsejjaħ Two-Pack. Il-Belġju u l-Latvja, fil-bidu ressqu APB fuq bażi tal-ebda bidla fil-politika, li jirrifletti l-assenza ta’ ftehim dwar il-politika baġitarja tal-gvern li jirriżulta mill-elezzjonijiet nazzjonali reċenti, u Belġju ssottometta programm sħiħ ġimgħa wara[3]. Filwaqt li jirrispettaw l-awtonomija baġitarja tal-Istati Membri, l-Opinjonijiet tal-Kummissjoni jipprovdu parir politiku indipendenti, b’mod partikolari għall-gvernijiet u l-parlamenti nazzjonali, biex jiffaċilitaw il-valutazzjoni tal-konformità tal-abbozzi baġitarji mar-regoli fiskali tal-UE. It-Two-Pack li jsaħħu jipprovdi għodda komprensiva biex tiġi indirizzata l-politika ekonomika u baġitarja bħala kwistjoni ta’ interess komuni kif maħsub fit-Trattat. Barra minn hekk, f’Lulju 2014, il-Kunsill stieden lill-Grupp tal-Euro biex jimmonitorja u jikkoordina l-politika fiskali tal-Istati Membri taż-Żona tal-Euro u l-qagħda fiskali aggregata taż-Żona tal-Euro biex tiġi żgurata politika fiskali differenzjata u li tiffavorixxi t-tkabbir.[4] Il-Kunsill irrakkomanda li l-Istati Membri taż-Żona tal-Euro jieħdu azzjoni, individwalment u kollettivament, fl-2014-15 biex "jikkoordinaw il-politiki fiskali tal-Istati Membri taż-Żona tal-Euro, b'kooperazzjoni mill-qrib mal-Kummissjoni, b'mod partikolari fil-valutazzjoni tal-Abbozzi ta' Pjanijiet Baġitarji biex tiġi żgurata qagħda fiskali koerenti u li tiffavorixxi t-tkabbir madwar iż-Żona tal-Euro. Itejbu l-kwalità u s-sostenibbiltà tal-finanzi pubbliċi billi jagħtu prijorità lill-investiment materjali u immaterjali fil-livelli nazzjonali u tal-UE. Jiżguraw li l-oqfsa fiskali nazzjonali, inklużi l-kunsilli fiskali nazzjonali, ikunu b’saħħithom." Din ir-rakkomandazzjoni hija ankra għall-valutazzjoni tal-Kummissjoni. L-għan ta’ din il-Komunikazzjoni jinqasam fi tnejn. L-ewwel nett, din tagħti stampa globali tal-politika baġitarja fil-livell taż-Żona tal-Euro, filwaqt li tibni fuq valutazzjoni orizzontali tal-APB. Dan l-eżerċizzju jirrifletti l-valutazzjoni orizzontali tal-Programmi ta’ Stabilità li jseħħu fir-rebbiegħa, iżda b’enfasi fuq is-sena li jmiss, pjuttost milli fuq il-pjanijiet fiskali ta’ terminu medju. It-tieni nett, hija tipprovdi ħarsa ġenerali lejn l-APB fil-livell tal-pajjiż, tispjega l-approċċ tal-Kummissjoni fil-valutazzjoni tagħhom. Dan l-approċċ fl-aħħar mill-aħħar jivvaluta l-konformità mar-rekwiżiti tal-PST. 2. Sejbiet ewlenin għaż-Żona tal-Euro Konklużjonijiet ġenerali l-APB ta' din is-sena jikkonfermaw it-tnaqqis fit-tkabbir tal-PDG meta mqabbla mal-previżjoni tal-Kummissjoni tar-rebbiegħa 2014, ippubblikata f'Mejju. Skont is-suppożizzjonijet makroekonomiċi pprovduti fil-pjanijiet, il-PDG issa huwa previst li jikber b’1,0 % fl-2014 fis-16-il Stat Membru taż-Żona tal-Euro kkonċernati (ŻE-16), taħt il-1,3 % mistenni fiż-żmien tal-Programmi ta’ Stabbiltà (PS) f'April 2014 (it-Tabella 1). Għall-2015, l-irkupru previst fit-tkabbir tal-PDG taż-ŻE-16 għal 1,5% huwa taħt il-1,7% imbassar fil-PS. Ir-reviżjoni 'l isfel hija relattivament ferm mifruxa, u biss Spanja, l-Irlanda, Malta u s-Slovenja rrappurtaw reviżjonijiet ’il fuq fit-tbassir ta’ tkabbir tagħhom, filwaqt li l-maġġoranza tal-pajjiżi oħra wrew tnaqqis sinifikanti. Il-previżjoni dwar l-inflazzjoni ġiet ukoll riveduta ’l isfel minħabba t-traħħis fil-prezzijiet tal-enerġija u tal-ikel iżda wkoll minħabba t-tnaqqis sostanzjali fl-attività ekonomika. Skont l-APB, ir-rata tal-inflazzjoni ta' din is-sena ta’ 0,8 % fiż-ŻE-16 se timmarka l-iktar punt baxx, segwita b’rata kemxejn ogħla fl-2015 (1,2 %). Wara li reġa' lura għal taħt it-3 % tal-PDG fl-2013 għall-ewwel darba mill-2008 'l hawn, id-defiċit tal-baġit nominali aggregat għaż-ŻE-16 huwa mistenni li jonqos għal 2,6 % tal-PDG fl-2014, skont l-APB, għalkemm dan huwa ogħla mid-defiċit ta' 2,4 % imbassar fil-PS. Tnaqqis fit-tnaqqis tad-defiċit huwa evidenti wkoll fl-2015, bid-defiċit nominali aggregat jonqos b'0,4 ta' punt perċentwali għal 2,2 % tal-PDG, imqabbel ma’ tnaqqis ta’ 0,6 ta' punt perċentwali mbassar fir-rebbiegħa. Din il-previżjoni ta' defiċit ogħla hija marbuta mal-prospett ta' tkabbir li sejjer għall-agħar għall-2014-15, iżda hija mmexxija wkoll mit-tnaqqis fl-isforz fiskali (ara hawn). Bi 92,5 % tal-PDG fl-2015, il-proporzjon tad-dejn aggregat huwa ppjanat li prattikament ma jinbidilx minn din is-sena. Dan jikkuntrasta mal-PS li kienu bassru li d-dejn se jibda jonqos is-sena d-dieħla. Il-proporzjon aggregat jaħbi firxa sħiħa ta’ ċifri nazzjonali, minn 133 % tal-PDG fl-Italja għal ftit inqas minn 10 % tal-PDG fl-Estonja. F’termini ta’ livelli, ir-reviżjonijiet 'l isfel għal proporzjonijiet tad-dejn mill-PS jirriflettu l-implimentazzjoni tas-sistema l-ġdida tal-ESA 2010 tal-kontijiet nazzjonali, li jikkumpensa sew il-prospett tat-tkabbir u tal-inflazzjoni li sejjer għall-agħar u l-isforz ta’ konsolidazzjoni mnaqqas. Jekk wieħed jeżamina l-isforz fiskali ppjanat f’aktar dettall, l-APB, ma jipprovdux evidenza ta' konsolidazzjoni fil-livell aggregat, kif imkejla minn bidla pożittiva fil-bilanċ strutturali, fl-2014 u fl-2015. Għal dawn is-sentejn, titjib ta’ 0,3 % tal-PDG kien mistenni mill-Istati Membri fil-PS tagħhom. Fid-dawl li sitta mill-Istati Membri taż-ŻE-16 għadhom fi Proċedura ta’ Defiċit Eċċessiv fl-2014[5] u li tnejn biss mill-Istati Membri fil-fergħa preventiva huma mistennija li jkunu laħqu jew qabżu l-OTM tagħhom fl-2014-15, dan jidher li juri nuqqas ta’ konformità rigward ir-rekwiżiti tal-PST. Madankollu, l-aġġustament strutturali aggregat jista’ jitqies biss bħala spjegazzjoni f’dan ir-rigward, peress li jonqos milli jirrifletti differenzi importanti bejn l-Istati Membri rigward ir-rekwiżiti tal-PST, li huma s-suġġett tal-valutazzjonijiet speċifiċi għal kull pajjiż tal-Kummissjoni. Barra minn hekk, kull konklużjoni dwar tal-isforz ġenerali għall-konsolidazzjoni bbażata fuq il-bidla fil-bilanċ strutturali għandha tiġi kwalifikata, billi l-bilanċ strutturali jista’ mhux dejjem jagħti stampa preċiża fl-isforz fiskali sottostanti minħabba, pereżempju, reazzjoni inużwali mid-dħul għat-tkabbir ekonomiku. Madankollu, in-nuqqas ta' konsolidazzjoni fiskali fil-livell aggregat huwa kkonfermat bl-użu ta' kejl alternattiv tal-isforz fiskali, li jissuġġerixxi aġġustament ta' biss 0,2 % tal-PDG kemm fl-2014 kif ukoll fl-2015[6]. Tabella 1: Ħarsa ġenerali lejn l-aggregati ekonomiċi u baġitarji (ŻE-16) għall-2014-15 || 2014 || 2015 Programmi ta' Stabbilità tal-2014 (April) || Abbozzi ta' Pjanijiet Baġitarji (Ottubru) || Previżjoni tal-Kummissjoni għall-ħarifa 2014 (Novembru) || Programmi ta' Stabbilità tal-2014 (April) || Abbozzi ta' Pjanijiet Baġitarji (Ottubru) || Previżjoni tal-Kummissjoni għall-ħarifa 2014 (Novembru) Tkabbir reali tal-PDG (bidla fil-%) || 1,3 || 1,0 || 0,8 || 1,7 || 1,5 || 1,1 Inflazzjoni tal-HICP (bidla %) || 1,1 || 0,8 || 0,6 || 1,4 || 1,2 || 0,9 Defiċit nominali (% tal-PDG) || -2,4 || -2,6 || -2,6 || -1,8 || -2,2 || -2,4 Tibdil fil-bilanċ strutturali (p.p. PDG) || 0,3 || 0,0 || 0,1 || 0,3 || 0,1 || 0,0 Dejn (% tal-PDG) || 94,3 || 92,7 || 93,1 || 93,1 || 92,5 || 93,6 Il-proporzjon tan-nefqa aġġustat ċiklikament (% tal-PDG potenzjali) || 47,8 || 47,9 || 48,0 || 47,5 || 47,7 || 48,0 Proporzjon ta’ dħul aġġustat ċiklikament (% tal-PDG potenzjali) || 46,9 || 46,7 || 46,8 || 46,7 || 46,5 || 46,8 Il-kompożizzjoni tal-finanzi pubbliċi Għaż-Żona tal-Euro kollha kemm hi, l-APB jipprevedu biss bidliet limitati fil-kompożizzjoni tal-finanzi pubbliċi fl-2014-15 (it-Tabella A5.5). Il-proporzjon tan-nefqa aġġustat ċiklikament huwa mistenni li jonqos ftit ħafna fl-2015 (minn 0,2 ta' punt perċentwali), li jikkumpensa għall-effetti ta' żieda limitata b'mod simili fl-2014[7]. Il maġġoranza tal-kategoriji ta’ nfiq huma mistennija li jaqgħu, inklużi l-kont tal-pagi tas-settur pubbliku u n-nefqiet tal-interessi b’mod partikolari (il-Grafika A5.2), bl-eċċezzjoni ta’ trasferimenti soċjali. Il-miżuri tat-tassazzjoni ppreżentati fl-APB, għalkemm mixjin f'direzzjoni aktar favur it-tkabbir, ikunu jaffettwaw biss moderatament il-kompożizzjoni tat-taxxa fl-2015. L-impatt ta' tnaqqis ta' 0,1 punt perċentwali fil-dħul mill-kontribuzzjonijiet soċjali huwa kkumpensat minn żieda ta' 0,1 punt perċentwali fid-dħul fiskali dirett (il-Grafika A5.3). Is-sehem ta’ taxxi indiretti huwa mistenni li jibqa’ stabbli f’relazzjoni mal-PDG. Ħafna APB jirreferu għal miżuri biex jiġi indirizzat il-piż tat-taxxa fuq ix-xogħol magħruf bħala l-porzjon ta' taxxa. Id-dokumenti ta’ ħidma tal-persunal li jakkumpanjaw l-Opinjonijiet tal-Kummissjoni dwar l-APB fihom kaxxa apposta dwar "l-indirizzar tal-porzjon tat-taxxa" għal dawk l-Istati Membri li ngħataw rakkomandazzjoni speċifika għall-pajjiż (country-specific recommendation, CSR) f’dan il-qasam[8] u / jew li ħabbru riforma rilevanti fl-APB tagħhom. L-Anness IV ta' din il-Komunikazzjoni fih aktar informazzjoni dwar din il-kwistjoni. B'mod ġenerali, l-APB juru għarfien ċar fl-Istati Membri taż-Żona tal-Euro tal-benefiċċji tal-indirizzar tat-taxxi għolja fuq ix-xogħol. L-ewwel nett, billi l-porzjon ta' taxxa żdied b’mod stabbli fil-maġġoranza tal-Istati Membri taż-Żona tal-Euro matul l-aħħar ftit snin, l-APB jinkludu biss ftit miżuri li kieku jżiduh aktar. Min-naħa l-oħra, ħafna Stati Membri qed jippjanaw jew jimplimentaw miżuri biex jitnaqqas il-porzjon tat-taxxa. It-tieni nett, miżuri li jbaxxu l-porzjon ta' taxxa mhumiex previsti biss mill-Istati Membri b’porzjon ta’ taxxa relattivament għoli iżda wkoll minn dawk b’porzjon ta' taxxa relattivament baxx. It-tielet nett, bosta miżuri huma mmirati għal kategoriji ta’ introjtu aktar baxx, billi jżidu l-kwota bla ħlas tat-taxxa jew billi jnaqqsu t-taxxi f’livelli baxxi ta’ introjtu jew kontribuzzjonijiet soċjali għal dawk li jaqilgħu paga baxxa. Madankollu, il-parti l-kbira tar-riformi fil-porzjon ta' taxxa jibqgħu relattivament modesti meta mqabbla mal-isfidi. Dan jirrifletti kemm nuqqas ta' spazju fiskali f'ħafna pajjiżi u d-diffikultà li jinsabu miżuri li jikkompensaw, kemm permezz tal-qtugħ tan-nefqa pubblika jew billi jogħlew it-taxxi li huma inqas ta' detriment għat-tkabbir, bħat-taxxi fuq il-konsum, il-proprjetà jew dawk ambjentali. Differenzi fil-previżjonijiet L-innovazzjoni tat-Two-Pack hija maħsuba biex ittaffi l-potenzjal għad-diverġenza bejn il-previżjonijiet tal-Istati Membri u tal-Kummissjoni, jiġifieri l-introduzzjoni ta' rekwiżit għal iktar sorveljanza tal-proċess tal-previżjoni mill-kunsilli fiskali. Il-Kaxxa 1 fil-paġna 9 turi kif l-Istati Membri applikaw ir-rekwiżit li l-abbozzi baġitarji jkunu bbażati fuq previżjonijiet makroekonomiċi indipendenti. F'termini tal-prospettiva fiskali globali, id-defiċit nominali aggregat taż-ŻE-16 li joħroġ mill-APB għall-2015 huwa ta' 0,2 ta' punt perċentwali tal-PDG aktar baxx milli fil-previżjoni tal-Kummissjoni. L-ewwel nett, l-APB jassumu sforz fiskali akbar (0,2 % tal-PDG kontra -0,1 % tal-PDG fil-previżjoni tal-Kummissjoni kif imkejjel bl-użu tal-indikatur alternattiv imsemmi hawn fuq; ara t-Tabella A5.7). It-tieni nett, il-pjanijiet ibassru tkabbir tal-PDG ogħla għall-2015 (1,5 % kontra 1,1 % fil-previżjoni tal-Kummissjoni, bil-Ġermanja li tammonta għal parti sinifikanti tad-differenza[9]). Madankollu, is-suppożizzjonijiet makroekonomiċi mhumiex l-ispjegazzjoni prinċipali għad-differenza fil-previżjonijiet tad-defiċit għall-2015. Dan huwa għaliex l-Istati Membri fl-aggregat, filwaqt li għandhom projezzjoni ogħla tat-tkabbir tal-PDG, ibassru wkoll reazzjoni aktar baxxa tad-dħul għal tkabbir milli fil-previżjoni tal-Kummissjoni[10]. Din l-elastiċità baxxa pproġettata tikkumpensa b'mod ġenerali għall-impatt tat-tkabbir ogħla fil-PDG mistenni. Ħafna mid-differenza bejn il-previżjoni tad-defiċit tal-Kummissjoni u l-APB attwalment ġejja minn valutazzjoni differenti tal-isforz fuq in-naħa tan-nefqa. Id-differenzi bejn l-APB individwali u l-previżjoni tal-Kummissjoni tad-defiċit nominali jistgħu jkunu relattivament kbar, għal raġunijiet li jvarjaw minn pajjiż għal ieħor. Il-Kummissjoni tbassar li d-defiċit ikun ogħla fil-Belġju, Spanja, Malta, il-Portugall u s-Slovakkja meta mqabbla mal-APB rispettivi, bl-akbar differenzjali fil-każ ta' Malta (it-Tabella A5.1 u l-Grafika A5.4). Id-differenzjali mbassra li fadal kollha jinsabu f'firxa ta’ 0,2 ta' punt perċentwali u l-previżjoni tal-Kummissjoni hija għal numru tad-defiċit iktar baxx fil-Pajjiżi l-Baxxi u l-Awstrija. B'mod simili għall-previżjonijiet tad-defiċit nominali aggregat, il-Kummissjoni tbassar dejn aggregat ogħla minn dak imbassar mill-Istati Membri. Il-Kummissjoni tbassar li d-dejn se jkompli jiżdied b’mod moderat fl-2015, għal aktar minn 93 % tal-PDG, meta mqabbel prattikament mal-istess livell fl-APB. Ir-raġunijiet ewlenin li jsostnu din id-differenza huma defiċits nominali ogħla u tkabbir tal-PDG nominali aktar baxx previst mill-Kummissjoni. Hawnhekk ukoll, id-differenzi bejn l-APB u l-previżjoni tal-Kummissjoni jistgħu jkunu ikbar fil-livell tal-Istati Membri, għal raġunijiet li jvarjaw minn pajjiż għal ieħor. Id-differenzi kbar huma relatati mal-Belġju, il-Ġermanja, il-Latvja u Malta, fejn l-APB jipprojjettaw dejn aktar baxx mit-tbassir tal-Kummissjoni ta' 2 % tal-PDG (it-Tabella A5.3 u l-Grafika A5.5). Fil-biċċa l-kbira tal-każijiet, id-differenzjali tal-previżjonijiet ivarjaw bejn żero u 1 % tal-PDG. Il-Kummissjoni tbassar defiċit iktar baxx biss fil-każ tas-Slovenja. F’termini ta’ kompożizzjoni, it-tbassir tal-Kummissjoni jipprojjetta li anki t-tnaqqis limitat fil-proporzjon tan-nefqa aġġustat ċiklikament imbassar fl-APB jinsab f’riskju li ma jseħħx (it-Tabella A5.5). Fin-nefqa, it-tbassir tal-Kummissjoni jikkonferma li jista' jonqos il-piż tal-pagi pubbliċi, il-pagamenti tal-imgħaxijiet u possibbilment l-investiment pubbliku, filwaqt li s-sehem tal-pagamenti soċjali jista’ jkompli jiżdied iktar (il-Grafika A5.2). Fuq in-naħa tad-dħul, it-tbassir tal-Kummissjoni huwa allinjat mal-APB (il-Grafika A5.3). Daqs u kompożizzjoni tal-aġġustament Fir-rigward tad-daqs tal-aġġustament tal-baġit strutturali, it-tbassir tal-Kummissjoni jagħti l-istess messaġġ bħall-APB; wara tliet snin ta’ konsolidazzjoni fiskali sostnuta l-pożizzjoni fiskali aggregata taż-Żona tal-Euro se tkun newtrali fl-2014 u huwa mistenni li tibqa’ hekk fl-2015. Fil-livell aggregat, in-nuqqas ta’ ssikkar fiskali jidher li huwa bilanċ ġeneralment aċċettabbli bejn ir-rekwiżiti tas-sostenibbiltà, enfasizzat minn proporzjonijiet ta’ dejn għoli u li qed jiżdiedu, u l-kundizzjonijiet ċikliċi, li juru diskrepanzi negattivi sinifikanti u persistenti fil-produzzjoni, li huma proġettati li jonqsu bil-mod biss fis-snin li ġejjin. Fl-istess ħin, il-valutazzjonijiet tal-pjanijiet jikkonfermaw li bosta Stati Membri bħalissa mhumiex mistennija jilħqu l-obbligi attwali tagħhom skont il-PST. Meħudin flimkien dawn il-kunsiderazzjonijiet jissuġġerixxu l-ħtieġa li jsir monitoraġġ mill-qrib kemm tal-pożizzjoni fiskali kumplessiva taż-Żona tal-Euro kif ukoll tad-distribuzzjoni tagħha bejn l-Istati Membri fir-rigward tal-ispazju għall-manuvrar disponibbli skont ir-regoli tal-Patt ta’ Stabbiltà u Tkabbir. Fil-prinċipju, ikun possibbli li jinkiseb reallinjament tal-politiki fiskali bejn il-pajjiżi li jkun jiżgura l-konformità mal-PST fl-Istati Membri kollha filwaqt li jiġi evitat issikkar fiskali bla bżonn. Dan jimplika l-isfruttar tal-ispazju fiskali disponibbli skont ir-regoli f’xi pajjiżi. Il-kunsiderazzjonijiet ta’ hawn fuq jenfasizzaw bil-qawwa wkoll il-ħtieġa ta’ Pjan ta’ Investiment ambizzjuż fil-livell tal-UE biex tingħata spinta lid-domanda aggregata u jitnaqqsu r-restrizzjonijiet fuq in-naħa tal-provvista, u b’hekk jiġi sostnut l-istimulu provdut mill-politika monetarja akkomodanti. Dan il-perkors biex jiġi sostnut it-tkabbir madwar iż-Żona tal-Euro huwa rilevanti meta wieħed jeżamina l-kompożizzjoni tal-aġġustament tal-finanzi pubbliċi. Filwaqt li x-xejra osservata li timxi lil hinn mit-taxxi fuq ix-xogħol — u l-għadd ta’ azzjonijiet ta’ politika li ttieħdu biex jitnaqqas il-piż tat-taxxa fuq ix-xogħol — huma passi fid-direzzjoni t-tajba, il-kompożizzjoni tan-nefqa turi ftit jew l-ebda progress f'li tkun aktar favorevoli għat-tkabbir. Dan jenfasizza l-ħtieġa ta' allinjament aħjar tal-politiki tal-Istati Membri mal-prijoritajiet tal-Pakkett tal-Impjiegi, it-Tkabbir u l-Investiment, inkluz billi tintuża l-flessibbiltà disponibbli skont ir-regoli. Kaxxa 1: Il-kontribut ta’ istituzzjonijiet fiskali indipendenti għall-APB għall-2015 L-Artikoli 1, 4 u 5 tar-Regolament tat-Two-Pack (UE) Nru 473/2013, jirreferu għall-kunċett ta’ korpi indipendenti. Ir-Regolament jirrappreżenta iktar speċifikazzjoni u estensjoni ta’ rekwiżiti preċedenti stipulati f’atti leġiżlattivi tal-UE u intergovernattivi li jagħtu r-responsabbiltà ta' diversi kompiti relatati mas-sistema fiskali lill-korpi indipendenti. Żewġ oqsma supplimentari huma assenjati: (i) il-monitoraġġ tal-konformità mar-regoli fiskali u (ii) il-previżjonijiet makroekonomiċi. Dispożizzjonijiet ta' implimentazzjoni bil-ħsieb li jipprovdu gwida għall-Istati Membri ġew definiti fil-Kodiċi ta’ Kondotta fit-Two-Pack fir-rigward tal-proċess tat-tbassir. Li jissupplimentaw dawn id-dispożizzjonijiet, il-Kunsill fit-8 ta’ Lulju 2014 sejjaħ lill-Istati Membri taż-Żona tal-Euro “biex jiżguraw li l-oqfsa fiskali nazzjonali, inklużi l-kunsilli fiskali nazzjonali, ikunu b’saħħithom”. B’mod speċifiku, skont l-Artikolu 4(4) tar-Regolament, l-abbozzi tal-baġit "għandhom ikunu bbażati fuq previżjonijiet makroekonomiċi indipendenti", li jfisser skont l-Artikolu 2(1b) li dawn għandhom ikunu "magħmula jew approvati minn korpi indipendenti". Ħafna mill-APB imressqa f’Ottubru 2014 fihom riferenzi għar-rekwiżiti tat-Two-Pack, bl-Istati Membri li jagħżlu jew il-produzzjoni indipendenti jew l-approvazzjoni tal-previżjonijiet makroekonomiċi sottostanti. Skont l-APB, il-previżjonijiet ġew prodotti minn entitajiet separati f’ħames Stati Membri: L-Awstrija (Österreichisches Institut für Wirtschaftsforschung, WIFO), il-Belġju (Bureau Fédéral du Plan, FPB), il-Lussemburgu (STATEC), il-Pajjiżi l-Baxxi (Centraal Planbureau, CPB) u s-Slovenja (Urad Rs Za Makroekonomske Analize in Razvoj, UMAR-IMAD). Fil-Ġermanja, il-Ministeru tal-Ekonomija għadu jipproduċi l-previżjonijiet, iżda fuq il-bażi ta’ Tbassir Ekonomiku Konġunt (Joint Economic Forecast, JEF) elaborat minn istituti ta’ riċerka. Il-Kunsill tal-Konsulenti Ekonomiċi indipendenti analizza l-plawsibilità tagħhom f'Novembru. Il-previżjoni fl-APB hija bbażata fuq il-ħarġiet tar-Rebbiegħa tal-JEF u l-previżjoni tal-gvern u ma tiħux kont tal-ħarġiet tal-Ħarifa tal-JEF u l-proġettazzjonijiet makroekonomiċi tal-gvern. Fil-Finlandja, il-Ministeru tal-Finanzi jipproduċi l-previżjonijiet makroekonomiċi internament iżda jirrikonoxxi l-ħtieġa ta' miżuri sabiex jiżgura l-indipendenza formali tat-tim li jipproduċihom. L-APB tal-Estonja, Spanja, l-Irlanda, l-Italja u s-Slovakkja jirreferu għall-opinjonijiet dwar il-previżjonijiet makroekonomiċi mogħtija minn korpi separati (Eelarvenõukogu, Autoridad Independiente de Responsabilidad Fiscal (AIReF), il-Kunsill Fiskali Konsultattiv Irlandiż (IFAC), Ufficio Parlamentare di Bilancio (UPB) u l-Kumitat tat-Tbassir Makroekonomiku Slovakk rispettivament). Fi Franza, Malta u l-Portugall, minkejja li ngħatat opinjoni minn korp separat (il-HCFP (Haut Conseil des Finances Publiques), l-Uffiċċju Nazzjonali tal-Verifika ta’ Malta u s-CFP (Conselho das Finanças Públicas) rispettivament), ma hemm l-ebda referenza għalih fl-APB. Għal Franza u l-Portugall l-opinjoni eventwalment ġiet inkluża fid-dokumenti baġitarji. Fil-Latvja, id-dokument baġitarju rilaxxat tal-ebda tibdil fil-politika ma jikkwalifikax bħala APB u għalhekk formalment ma jeħtieġx opinjoni ta’ korp separat. Fl-Estonja, Spanja, l-Irlanda, l-Italja, Malta, il-Portugall u s-Slovakkja, il-previżjonijiet, fil-biċċa l-kbira tagħhom, ġew approvati mill-korpi msemmija hawn fuq filwaqt li għadd ta’ riskji ġew enfasizzati. Għal Franza, ix-xenarju makroekonomiku għall-2015 tqies ottimist mill-HCFP. Riskji 'l isfel li jirriżultaw minn żviluppi esterni, li potenzjalment jissarrfu f'inqas tkabbir tal-esportazzjoni milli mistenni, kienu msemmija għall-Estonja, Spanja, Franza, l-Irlanda, Malta, u l-Portugall. L-inċertezzi fir-rigward tad-domanda domestika (Franza), il-konsum (Spanja) jew l-investiment (Malta) kienu msemmija wkoll. 3. Ħarsa ġenerali lejn l-Abbozzi tal-Pjanijiet Baġitarji individwali L-opinjoni tal-Kummissjoni dwar l-Abbozzi tal-Pjanijiet Baġitarji tiffoka fuq il-konformità mal-Patt ta’ Stabbiltà u Tkabbir (PST )u mar-rakkomandazzjonijiet maħruġa fuq din il-bażi. Għall-Istati Membri fi Proċedura ta’ Defiċit Eċċessiv (excessive deficit procedure, EDP), l-Opinjoni tal-Kummissjoni tivvaluta l-progress tal-korrezzjoni tad-defiċits eċċessivi, fir-rigward kemm tal-miri tad-defiċit nominali kif ukoll ta' dak strutturali. Għall-Istati Membri taż-Żona tal-Euro li huma fil-parti preventiva tal-Patt, jiġifieri mhux fl-EDP, il-progress lejn l-Objettivi Baġitarji fuq Terminu Medju (OTM) huwa vvalutat sabiex jiġi ddeterminat jekk huwiex konformi mal-PST u mar-Rakkomandazzjonijiet fiskali Speċifiċi għall-pajjiżi (Country Specific Recommendations, CSRs) li ġew indirizzati lill-Istati Membri mill-Kunsill f’Lulju. Il-valutazzjoni tal-pjanijiet hija bbażata fuq il-previżjoni tal-Kummissjoni tal-Ħarifa 2014. Il-Kummissjoni, wara li tkun wettqet il-konsultazzjonijiet ma’ ċerti Stati Membri biex titlob aktar informazzjoni jew biex tenfasizza xi tħassib inizjali relatat mal-APB li ppreżentaw, sal-aħħar ta’ Ottubru ma sabet l-ebda APB li huma "f’nuqqas partikolarment serju ta' konformità" kif imsemmi fl-Artikolu 7(2) tar-Regolament (UE) Nru 473/2013. Madankollu, diversi mill-pjanijiet preżentati jagħtu lok għal tħassib dwar riskju ta' nonkonformità. It-Tabelli 2a u 2b jiġbru fil-qosor il-valutazzjonijiet tal-APB tal-pajjiżi individwali skont l-Opinjonijiet tal-Kummissjoni adottati fit-28 ta’ Novembru flimkien mal-valutazzjoni tal-progress fir-riformi fiskali-strutturali[11]. Sabiex ikun iffaċilitat il-paragun, il-valutazzjoni tal-Abbozzi tal-Pjanijiet Baġitarji hija miġbura fil-qosor fi tliet kategoriji wiesgħa: · Konformi: Skont it-tbassir tal-Kummissjoni, ma hemmx bżonn li l-pjanijiet baġitarji jiġu adattati fil-proċedura baġitarja nazzjonali biex tiġi żgurata l-konformità mar-regoli tal-PST. Madankollu, f’każijiet fejn il-valutazzjoni tal-Kummissjoni tal-APB hija soġġetta għal riskji partikolari, il-Kummissjoni tistieden lill-Istati Membri konċernati biex jirreaġixxu kif meħtieġ. · Ġeneralment konformi: Il-Kummissjoni tistieden lill-awtoritajiet biex jieħdu l-miżuri meħtieġa fil-proċess baġitarju nazzjonali sabiex jiżguraw li l-baġit tal-2015 ikun konformi mal-PST abbażi tar-raġunijiet li ġejjin: Għall-Istati Membri fl-EDP: filwaqt li t-tbassir tal-Kummissjoni jipproġetta li d-defiċit nominali se jitniżżel taħt il-valur ta’ referenza tat-Trattat ta' 3 % tal-PDG sal-iskadenza tal-EDP, hemm nuqqas li jidher fl-isforz fiskali li jipperikola l-korrezzjoni tad-defiċit eċċessiv fil-ħin u b’mod sostenibbli. Għall-Istati Membri taħt il-parti preventiva tal-PST: skont it-tbassir tal-Kummissjoni, l-aġġustament strutturali meħtieġ lejn l-OTM mhux mistenni li jsiru fl-2015, iżda dan in-nuqqas relattiv mar-rekwiżit ma jirrappreżentax devjazzjoni sinifikanti mill-aġġustament meħtieġ lejn l-OTM[12]. Jekk din is-sitwazzjoni tippersisti matul is-snin, dan jista’ madankollu jwassal għal devjazzjoni sinifikanti mill-aġġustament meħtieġ. Dawn l-Istati Membri huma konformi mal-valur referenzjarju għat-tnaqqis tad-dejn meta applikabbli. · Riskju ta' nuqqas ta' konformità: Skont it-tbassir tal-Kummissjoni, l-APB mhijiex mistennija li tiżgura l-konformità mar-rekwiżiti tal-PST. Il-Kummissjoni tistieden lill-awtoritajiet biex jieħdu l-miżuri meħtieġa fil-proċess baġitarju nazzjonali sabiex jiżguraw li l-baġit tal-2015 ikun konformi mal-PST abbażi tar-raġunijiet li ġejjin: Għall-Istati Membri fl-EDP: it-tbassir tal-Kummissjoni għall-2015, jekk jiġi kkonfermata ex post, jista’ jwassal għall-intensifikar tal-EDP peress li l-isforz fiskali ma jkunx proġettat li se jintlaħaq u l-mira nominali tkun mistennija li ma tintlaħaqx. Għall-Istati Membri taħt il-parti preventiva tal-PST: it-tbassir tal-Kummissjoni jipproġetta devjazzjoni sinifikanti mill-perkors tal-aġġustament meħtieġ lejn l-OTM fl-2015 u / jew nuqqas ta’ konformità mal-punt referenzjarju għat-tnaqqis tad-dejn jekk applikabbli (liema minnhom tkun l-aktar vinkolanti). L-impatt tal-bidla mill-istandard ESA2010 tal-kontijiet nazzjonali u reviżjonijiet statistiċi oħra kemm fuq iċ-ċifri tad-defiċit kif ukoll tad-dejn tqis fil-valutazzjoni ta’ pjanijiet (l-impatt li l-bidla għall-ESA 2010 kienet sinifikanti l-aktar fil-każ ta’ Franza, l-Irlanda, l-Italja, il-Portugall u l-Finlandja). B’mod partikolari, ir-reviżjonijiet statistiċi ġew trattati f’termini kwalitattivi u, fejn fattibbli, ukoll f’termini kwantitattivi fid-dokumenti ta’ ħidma tal-persunal li jakkumpanja l-Opinjonijiet tal-Kummissjoni, kull meta l-impatt tagħhom affettwa l-varjabbli prinċipali użati għall-valutazzjoni tal-konformità mal-PST. Bidliet oħra statistiċi ġew imsemmija b’mod espliċitu għall-Estonja, il-Latvja u s-Slovenja. F’każijiet oħra, l-impatt ma kienx sinifikanti u/jew ma tbiddilx il-valutazzjoni. Barra minn hekk, il-Kummissjoni vvalutat il-grad ta’ konformità kumplessiva mar-riformi fiskali strutturali elenkati fis-CSRs tal-2014. Il-valutazzjoni tal-APB hija miġbura fil-qosor f’ħames kategoriji wesgħin. Dawn huma: · L-ebda progress: L-Istat Membru la ħabbar u lanqas ma adottat miżuri biex jindirizza s-CSR rilevanti. · Progress limitat: L-Istat Membru ħabbar xi miżuri biex jindirizza s-CSR rilevanti, iżda dawn il-miżuri jidhru li mhumiex suffiċjenti u/jew l-adozzjoni / l-implimentazzjoni tagħhom tinsab f’riskju. · Xi progress: L-Istat Membru ħabbar jew adottat miżuri biex jindirizza s-CSR rilevanti. Dawn il-miżuri huma promettenti, iżda mhux kollha għadhom ġew implimentati s’issa u l-implimentazzjoni mhijiex ċerta fil-każijiet kollha. · Progress sostanzjali: L-Istat Membru adotta miżuri, li fil-biċċa l-kbira tagħhom ġew implimentati. Dawn il-miżuri jagħmlu passi kbar fl-indirizzar tas-CSR rilevanti. · Indirizzati bis-sħiħ: L-Istat Membru adottat u implimenta miżuri li jindirizzaw is-CSR rilevanti kif xieraq. Tabella 2a: Ħarsa ġenerali lejn l-Opinjonijiet individwali tal-Kummissjoni dwar l-Abbozzi ta' Pjani Baġitarji - l-Istati Membri taħt il-parti preventiva tal-PST Pajjiż || Konformità kumplessiva tal-Abbozz ta’ Pjan Baġitarju mal-Patt ta’ Stabbiltà u Tkabbir (PST) || Il-konformità kumplessiva mar-riformi fiskali strutturali ssuġġeriti fir-Rakkomandazzjonijiet Speċifiċi għall-Pajjiż (CSRs) tal-2014 Konklużjoni kumplessiva bbażata fuq il-Previżjoni tal-Ħarifa 2014 tal-Kummissjoni || Konformità mar-rekwiżiti tal-parti preventiva fl-2014-15 || Konklużjoni kumplessiva dwar il-progress fir-riformi fiskali strutturali || Miżuri prinċipali fl-APB biex jindirizzaw il-porzjon tat-taxxa tas-CSRs BE || Riskju ta' nuqqas ta' konformità || 2014: ftit devjazzjoni mill-perkors ta’ aġġustament lejn l-OTM; riskju tal-konformità mal-valur referenzjarju tad-dejn 2015: ftit devjazzjoni mill-perkors ta’ aġġustament lejn l-OTM; riskju tal-konformità mal-valur referenzjarju tad-dejn || Xi progress || "Porzjon tat-taxxa" CSR Żieda fit-tnaqqis tat-taxxa fuq id-dħul personali. Tnaqqis fil-kontribuzzjonijiet tas-sigurtà soċjali tal-impjegaturi DE || Konformi || 2014: l-OTM inqabeż; konformità mal-valur referenzjarju tad-dejn 2015: l-OTM inqabeż; konformità mal-valur referenzjarju tad-dejn || Progress limitat || "Porzjon tat-taxxa" CSR Mill-2014, żieda fil-benefiċċju tat-taxxa fuq id-dħul personali u nuqqas ta’ implimentazzjoni tat-tnaqqis ippjanat inizjalment fir-rata tal-kontribuzzjoni tal-pensjoni biex jiġu ffinanzjati benefiċċji tal-pensjoni addizzjonali. Mill-2015, żieda fir-rata tal-kontribuzzjoni tal-kura fit-tul u riforma tal-finanzjament tal-assigurazzjoni tal-kura tas-saħħa EE || Ġeneralment konformi || 2014: ftit devjazzjoni mill-perkors tal-aġġustament lejn l-OTM tal-2015: ftit devjazzjoni mill-perkors tal-aġġustament lejn l-OTM || L-ebda progress || "Porzjon tat-taxxa" CSR Tnaqqis fir-rata tat-taxxa fuq id-dħul personali u l-kontribuzzjonijiet ta’ assigurazzjoni tal-qgħad. Żieda tal-benefiċċju bażiku IT || Riskju ta' nuqqas ta' konformità || 2014: kellha permess tiddevja mill-perkors lejn l-aġġustament lejn l-OTM minħabba kundizzjonijiet ekonomiċi eċċezzjonalment ħżiena; riskju tal-konformità mal-valur referenzjarju tad-dejn 2015: devjazzjoni sinifikanti mill-perkors tal-aġġustament lejn l-OTM; riskju tal-konformità mal-valur referenzjarju tad-dejn || Xi progress || "Porzjon tat-taxxa" CSR Eżenzjoni tal-kostijiet tax-xogħol mill-bażi taxxabbli tat-taxxa reġjonali fuq in-negozji. Kreditu ta’ taxxa permanenti (reġistrat bħala trasferiment soċjali fl-ESA2010) għal ħaddiema b’pagi baxxi, attwalment finanzjat għall-2014 biss. Eżenzjoni mill-kontribuzzjonijiet tas-sigurtà soċjali tal-impjegaturi għal tliet snin għal reklutaġġ ġdid b'kuntratti miftuħa matul l-2015 LV || Ġeneralment konformi || 2014: l-ebda devjazzjoni mill-perkors tal-aġġustament lejn l-OTM 2015: ftit devjazzjoni mill-perkors tal-aġġustament lejn l-OTM abbażi ta' APB bla bilda fil-politika || Progress limitat || "Porzjon tat-taxxa" CSR Ma kienx hemm miżuri fl-APB li tressaq mill-gvern preċedenti. Madankollu, l-Istrateġija tal-Politika tat-Taxxa għall-2015-17 tinkludi pjanijiet biex tiżdied il-paga minima u d-dħul minimu mhux intaxxat LU || Konformi || 2014: l-OTM inqabeż 2015: ebda devjazzjoni mill-OTM || Xi progress || L-ebda "porzjon tat-taxxa" CSR MT[13] || Riskju ta' nuqqas ta' konformità || 2014: f-EDP 2015: devjazzjoni sinifikanti mill-perkors tal-aġġustament lejn l-OTM; konformità mal-valur referenzjarju tad-dejn || Xi progress || L-ebda "porzjon tat-taxxa" CSR NL || Konformi || 2014: ebda devjazzjoni mill-OTM; konformità mal-valur referenzjarju tad-dejn 2015: ebda devjazzjoni mill-OTM; konformità mal-valur referenzjarju tad-dejn || Xi progress || "Porzjon tat-taxxa" CSR Riforma tal-kreditu tat-taxxa għall-impjegati, it-tnaqqis tal-piż fuq id-dħul baxx u medju. Tnaqqis tar-rata tat-taxxa fuq id-dħul personali fl-inqas kategorija tat-taxxa AT || Riskju ta' nuqqas ta' konformità || 2014: ftit devjazzjoni mill-perkors ta’ aġġustament lejn l-OTM; konformità mal-valur referenzjarju tad-dejn 2015: devjazzjoni sinifikanti mill-perkors tal-aġġustament lejn l-OTM; konformità mal-valur referenzjarju tad-dejn || Progress limitat || "Porzjon tat-taxxa" CSR Id-deċiżjoni dwar tħabbira ġenerali tar-riforma biex jitnaqqas il-porzjon ta' taxxa għandha ssir f'Marzu 2015 SK || Konformi || 2014: l-ebda devjazzjoni mill-perkors tal-aġġustament lejn l-OTM 2015: l-ebda devjazzjoni mill-perkors tal-aġġustament lejn l-OTM || Progress limitat || L-ebda "porzjon tat-taxxa" CSR FI || Ġeneralment konformi || 2014: xi devjazzjoni mill-OTM 2015: ftit devjazzjoni mill-perkors tal-aġġustament lejn l-OTM || Xi progress || L-ebda "porzjon tat-taxxa" CSR Tabella 2b: Ħarsa ġenerali lejn l-Opinjonijiet individwali tal-Kummissjoni dwar l-abbozzi ta' Pjani Baġitarji - l-Istati Membri taħt il-parti korrettiva tal-PST Pajjiż || Konformità ġenerali tal-Abbozz ta' Pjan Baġitarji mal-Patt ta' Stabilita u Tkabbir || Konformità ġenerali mar-riformi fiskali-strutturali rrakkomandati fis-CSR tal-2014 Konklużjoni kumplessiva bbażata fuq il-Previżjoni tal-Ħarifa 2014 tal-Kummissjoni || Konformità mal-Proċedura ta' Defiċit Eċċessiv fl-2014-15 || Konklużjoni kumplessiva dwar il-progress fir-riformi fiskali strutturali || Miżuri ewlenin fl-Abbozzi ta' Pjani Baġitarji biex jiġi indirizzat il-porzjon ta' taxxa ES || Riskju ta' nuqqas ta' konformità || 2014: mira ewlenija milħuqa 2015: fin-nunqqas ta' miżuri addizzjonali, il-konformità mhux assigurata || Xi progress || "Porzjon tat-taxxa" CSR Tnaqqis fir-rati tat-taxxa fuq id-dħul personali Tnaqqis temporanju fil-kontribuzzjonijiet soċjali fejn jidħlu kuntratti ġodda ffirmati fl-2014 FR || Riskju ta' nuqqas ta' konformità || 2014: riskju li ma tittieħed l-ebda azzjoni effettiva 2015: fin-nunqqas ta' miżuri addizzjonali, il-konformità mhux assigurata || Progress limitat || "Porzjon tat-taxxa" CSR Sa mill-2014, kreditu tat-taxxa ġdid għal pagi li jkunu sa 2.5 darba l-paga minima Tnaqqis fil-kontribuzzjonijiet tas-sigurtà soċjali li jħallas min iħaddem. Tnaqqis fit-taxxa fuq id-dħul personali għal min għandu paga baxxa IE || Konformi || 2014: azzjoni effettiva 2015: mistennija korrezzjoni f'waqtha || Xi progress || L-ebda "porzjon tat-taxxa" CSR PT || Riskju ta' nuqqas ta' konformità || 2014: riskju li ma tittieħed l-ebda azzjoni effettiva 2015: fin-nunqqas ta' miżuri addizzjonali, il-konformità mhux assigurata || Progress limitat || L-ebda "porzjon tat-taxxa" CSR SI || Ġeneralment konformi || 2014: riskju li ma tittieħed l-ebda azzjoni effettiva 2015: mistennija korrezzjoni f'waqtha || Progress limitat || L-ebda "orzjon tat-taxxa" CSR ANNESS 1: Valutazzjoni tal-APB speċifika għall-pajjiżi L-Istati Membri taħt il-parti preventiva tal-Patt ta' Stabilita u Tkabbir (PST) Pjani konformi mal-obbligi tal-pajjiż Il-Kummissjoni hija tal-fehma li l-Abbozz ta' Pjan Baġitarju tal-Ġermanja, li bħalissa qiegħed taħt il-parti preventiva tal-PST u suġġett għar-regola tranżitorja tad-dejn, huwa konformi mad-dispożizzjonijiet tal-PST. Madankollu, l-ispazju fiskali mdaqqas, il-ħtiġijiet ta' investiment u r-rati ta' imgħax baxxi ħafna, ħaġa li timplika li r-redditu soċjali fil-biċċa l-kbira jiżboq il-kosti tas-self, iħallu lok għat-tkabbir tal-investiment pubbliku. Barra minn dan, huwa neċessarju li l-Ġermanja tara li jkun hemm entita pubblika indipendenti li tkun inkarigata li tipproduċi u tapprova t-tbassir makroekonomiku. Il-Kummissjoni hija wkoll tal-fehma li l-Ġermanja għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex jaċċelleraw l-implimentazzjoni. Il-Kummissjoni hija tal-fehma li l-Abbozz ta' Pjan Baġitarju tal-Lussemburgu, li bħalissa qiegħed taħt il-parti preventiva, huwa konformi mad-dispożizzjonijiet tal-PST. B'mod partikolari, fl-2015 il-Lussemburgu għandu l-intenzjoni li jagħmel użu mill-bafer li għandu għar-rigward tal-OTM peress li hemm tendenza li l-bilanċ pożittiv strutturali jiddeterjora, filwaqt li jibqgħu jiġu rispettati l-OTM speċifiċi għall-pajjiż. It-tnaqqis fil-bilanċ pożittiv strutturali huwa relatat l-aktar mat-tnaqqis fl-introjti mill-VAT marbuta ma' tibdil fil-leġiżlazzjoni dwar il-kummerċ elettroniku (madwar 1½% tal-PDG), li huwa biss parzjalment ikkumpensat bil-miżuri l-ġodda ppjanati fl-Abbozz ta' Pjan Baġitarju. Madankollu, t-telf fl-introjti mill-VAT jistgħu jkunu akbar milli mistenni. Il-Kummissjoni għalhekk tistieden lill-awtoritajiet biex ikunu għal-lest li jieħdu miżuri addizzjonali fl-każ li dawn ir-riskji jimmaterjalizzaw. Il-Kummissjoni hija wkoll tal-fehma li l-Lussemburgu għamel xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Il-Kummissjoni hija tal-fehma li l-Abbozz ta' Pjan Baġitarju tal-Pajjiżi l-Baxxi, li bħalissa qiegħed taħt il-parti preventiva u suġġett għar-regola tranżitorja tad-dejn, huwa konformi mad-dispożizzjonijiet tal-PST. Il-Kummissjoni tistieden lill-awtoritajiet biex jimplimentaw b'mod rigoruż il-baġit tal-2015. Il-Kummissjoni hija wkoll tal-fehma li l-Pajjiżi l-Baxxi għamlu xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Il-Kummissjoni hija tal-fehma li l-Abbozz ta' Pjan Baġitarju tas-Slovakkja, li bħalissa qiegħed taħt il-parti preventiva, huwa konformi mad-dispożizzjonijiet tal-PST. B'mod partikolari, abbażi tal-informazzjoni disponibbli bħalisa, id-defiċit tal-gvern ġenerali ma jeċċedix il-valur ta' referenza tat-Trattat, għalkemm hemm xi inċertezzi għar-rigward tal-iżviluppi fid-defiċit fl-2014. Instab li s-Slovakkja kienet eliġibbli għall-klawżola tal-investiment fl-2014, li tippermetti devjazzjoni temporanja mill-perkors ta' aġġustament rikjest lejn l-OTM f'dik is-sena. Fl-2015, meta din id-devjazzjoni temporanja tkun trid tiġi kkumpensata, is-Slovakkja hija mistennija li tagħmel progress suffiċjenti lejn l-OTM. Fid-dawl ta' dan ta' hawn fuq, u meta jittieħed f'kusndierazzjoni l-fatt li t-trażżin tad-dejn nazzjonali, li jirfed l-Abbozz ta' Pjan Baġitarju, m'għadux mistenni li jkun japplika, il-Kummissjoni tistieden lill-awtoritajiet biex ikunu għal-lest li jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 jibqa' konformi mal-PST. Il-Kummissjoni hija wkoll tal-fehma li s-Slovakkja għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex taċċellera l-implimentazzjoni. Pjani ġeneralment konformi Il-Kummissjoni hija tal-fehma li l-Abbozz ta' Pjan Baġitarju tal-Estonja, li bħalissa qiegħed taħt il-parti preventiva, huwa konformi mad-dispożizzjonijiet tal-PST. B'mod partikolari, abbażi tat-tbassir tal-Kummissjoni, hu mistenni li fl-2015 jkun hemm xi devjazzjoni mill-perkors tal-aġġustament lejn l-OTM. Il-Kummissjoni tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li l-Estonja ma għamlet l-ebda progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex jaċċelleraw l-implimentazzjoni. Fil-15 ta' Ottubru l-Latvja ppreżentat Abbożż ta' Pjan Baġitarju bbażat fuq politika tal-ebda tibdil. Il-Kummissjoni hija tal-fehma li l-Abbozz ta' Pjan Baġitarju tal-Latvja, li bħalissa qiegħed taħt il-parti preventiva, huwa ġeneralment konformi mad-dispożizzjonijiet tal-PST. Il-Kummissjoni tistieden lill-awtoritajiet biex jieħdu l-miżuri neċessarji fil-baġit tal-2015 sabiex jiksbu konformita mal-PST. Il-Kummissjoni hija wkoll tal-fehma li l-Latvja għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex taċċellera l-implimentazzjoni. Wara l-preżentazzjoni ta' Abbozz ta' Pjan Baġitarju aġġornat fit-22 ta' Novembru 2014 mill-gvern il-ġdid, il-Kummissjoni timmira li tadotta Opinjoni dwar Abbozz ta' Pjan Baġitarju aġġornat qabel ma jkun ippjanat l-abbozz tal-liġi baġitarja li għandu jiġi adottat mill-parlament nazzjonali. Il-Kummissjoni hija tal-fehma li l-Abbozz ta' Pjan Baġitarju tal-Finlandja, li bħalissa qiegħed taħt il-parti preventiva, huwa ġeneralment konformi mad-dispożizzjonijiet tal-PST. Il-Kummissjoni tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Barra minn dan, il-Finlandja għandha tistabbilixxi l-qafas legali xieraq biex tiggarantixxi li t-tbassir makroekonomiku li jirfed l-abbozz ta' baġit ikun approvat jew prodott b'mod independenti. Il-Kummissjoni hija wkoll tal-fehma li l-Finlandja għamlet xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Pjani li huma fir-riskju li ma jkunux konformi Il-Kummissjoni hija tal-fehma li l-Abbozz ta' Pjan Baġitarju tal-Belġju, li bħalissa qiegħed taħt il-parti preventiva tal-PST u suġġett għar-regola tad-dejn, jinsab f'riskju li ma jkunx konformi mad-dispożizzjonijiet tal-PST. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li l-Belġju għamel xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Kmieni f'Marzu 2015 il-Kummissjoni se teżamina l-pożizzjoni tagħha rigward l-obbligi tal-Belġju taħt il-PST fid-dawl tal-finalizzazzjoni tal-liġi baġitarja u tal-ispeċifikazzjoni mistennija tal-programm ta' riforma strutturali mħabbar mill-awtoritajiet fl-ittra tal-21 ta' Novembru ffirmata mill-Prim Ministru Michel, mill-Ministru van Overtveldt u mill-Ministru Jamar. Il-Kummissjoni hija tal-fehma li l-Abbozz ta' Pjan Baġitarju aġġornat tal-Italja, li bħalissa qiegħed taħt il-parti preventiva u suġġett għar-regola tad-dejn, jinsab f'riskju li ma jkunx konformi mad-dispożizzjonijiet tal-PST. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li l-Italja għamlet xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomlu jagħmlu progess. F'dan il-kuntest, il-linji ta' politika li jgħinu l-prospetti tat-tkabbir, li jżommu l-ispiża kurrenti primarja taħt kontroll strett filwaqt li tiżdied l-effiċjenza ġenerali tan-nefqa pubblika, kif ukoll il-privatizzazzjonijiet ippjanati, ikunu ta' kontribut biex fis-snin li ġejjin jibda jitnaqqas il-proporzjon ta' dejn mal-PDG, konsistenti mar-regola tad-dejn. Kmieni f'Marzu 2015 il-Kummissjoni se teżamina l-pożizzjoni tagħha rigward l-obbligi tal-Italja taħt il-PST fid-dawl tal-finalizzazzjoni tal-liġi baġitarja u tal-ispeċifikazzjoni mistennija tal-programm ta' riforma strutturali mħabbar mill-awtoritajiet fl-ittra tal-21 ta' Novembru ffirmata mill-Ministru Padoan. Il-Kummissjoni hija tal-fehma li l-Abbozz ta' Pjan Baġitarju ta' Malta, jinsab fir-riskju li ma jkunx konformi mad-dispożizzjonijiet tal-PST. Malta bħalissa tinsab taħt il-parti korrettiva, iżda tista' tiġi suġġetta għall-parti preventiva mill-2015 f'każ li tinkiseb korrezzjoni f'waqtha u sostenibbli. Skont it-tbassir tal-Kummissjoni, l-isforz strutturali fl-2014 huwa mbiegħed minn dak li ġie rakkomandat mill-Kunsill fir-rakkomandazzjoni tal-EDP, li tixħet attenzjoni fuq ir-riskju li tista' ma tinkisibx il-korrezzjoni tad-defiċit eċċessiv, minħabba n-nuqqas apparenti ta' sforz suffiċjenti li jsostnih. Barra minn dan, abbażi tat-tbassir tal-Kummissjoni, il-konformità mar-regola tad-dejn ma ntlaħqitx bi ftit fl-2014. Fl-aħħar nett, fl-2015 hija mistennija devjazzjoni sinifikanti mill-perkors ta' aġġustament lejn l-OTM abbażi tat-tbassir tal-Kummissjoni, kemm skont il-livell referenzjarju tal-bilanċ strutturali kif ukoll dak tan-nefqa, kontra l-Abbozz ta' Pjan Baġitarju. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni tagħraf li Malta għamlet xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014. Madankollu hija tistieden lill-awtoritajiet biex jaċċelleraw il-progress fuq l-isforzi ppjanati għat-titjib tas-sostenibilita finanzjarja tas-sistema tal-kura tas-saħħa, biex jaraw li jittieħdu miżuri ulterjuri fir-riforma tal-pensjonijiet u biex jiġi żgurat li l-isforzi għat-titjib tal-konformita tat-taxxa u l-ġlieda kontra l-evażjoni tat-taxxa jħallu l-frott mistenni. Il-Kummissjoni hija tal-fehma li l-Abbozz ta' Pjan Baġitarju tal-Awstrija, li bħalissa qiegħed taħt il-parti preventiva u suġġett għar-regola tranżitorja tad-dejn, jinsab f'riskju li ma jkunx konformi mad-dispożizzjonijiet tal-PST. B'mod partikolari, il-Kummissjoni hija tal-opinjoni li l-Abbozz ta' Pjan Baġitarju għall-2015, wara li jiġu kunsidrati l-miżuri mħabbra f'Ottubru, jimplika devjazzjoni sinifikanti mill-perkors ta' aġġustament lejn l-OTM matul l-2014-15, abbażi kemm tal-livell referenzjarju rigward il-bilanċ strutturali kif ukoll dak tan-nefqa. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li l-Awstrija għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex jaċċelleraw l-isforzi tagħhom ta' implimentazzjoni. L-Istati Membri taħt il-parti korrettiva tal-Patt ta' Stabilita u Tkabbir (PST) Pjani konformi mal-obbligi tal-pajjiż Il-Kummissjoni hija tal-fehma li l-Abbozz ta' Pjan Baġitarju tal-Irlanda, li bħalissa qiegħed taħt il-parti korrettiva, huwa konformi mad-dispożizzjonijiet tal-PST. Madankollu, il-Kummissjoni tistieden lill-Irlanda biex tuża l-irkupru ekonomiku li kien aħjar milli mistenni biex taċċellera t-tnaqqis fil-proporzjon bejn id-dejn u l-PDG. Filwaqt li t-tbassir bħalissa huwa konsistenti ma' korrezzjoni f'waqtha tad-defiċit eċċessiv, miri ta' defiċit aktar ambizzjużi għall-2015 u l-2016 ikunu ta' għajnuna biex il-proporzjon għoli ħafna ta' dejn mal-PDG jibda' jitniżżel b'mod konsistenti. Fl-aħħar nett il-Kummissjoni tistieden lill-Irlanda biex tkun għal-lest, jekk ikun hemm bżonn, li tieħu l-miżuri neċessarji biex tara li jkun hemm korrezzjoni f'waqtha tad-defiċit eċċessiv fl-2015. Il-Kummissjoni hija wkoll tal-fehma li l-Irlanda għamlet xi progress għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Pjani ġeneralment konformi Il-Kummissjoni hija tal-fehma li l-Abbozz ta' Pjan Baġitarju tas-Slovenja, li bħalissa qiegħed taħt il-parti korrettiva, huwa ġeneralment konformi mad-dispożizzjonijiet tal-PST. Filwaqt li l-Abbozz ta' Pjan Baġitarju jbassar korrezzjoni f'waqtha tad-defiċit eċċessiv hekk kif huwa pproġettat li l-bilanċ prinċipali jitniżżel taħt it-3 % tal-PDG fl-2015, l-isforz fiskali rakkomandat f'termini strutturali mhux mistenni li jintlaħaq. Il-Kummissjoni tistieden lill-awtoritajiet biex ikunu għal-lest biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li s-Slovenja għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex taċċellera l-implimentazzjoni. Pjani li huma fir-riskju li ma jkunux konformi Il-Kummissjoni hija tal-fehma li l-Abbozz ta' Pjan Baġitarju ta' Spanja, li bħalissa qiegħed taħt il-parti korrettiva, jisab fir-riskju li ma jkunx konformi mad-dispożizzjonijiet tal-PST. B'mod partikolari, l-Abbozz ta' Pjan Baġitraju mhux mistenni li jiggarantixxi l-konformità mal-miri baġitarji stabbiliti fir-rakkomandazzjoni tal-PDE. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li Spanja għamlet xi progress lejn il-konformità għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u tistieden lill-awtoritajiet biex ikomplu jagħmlu progess. Il-Kummissjoni hija tal-fehma li l-Abbozz ta' Pjan Baġitarju ta' Franza, li bħalissa qiegħed taħt il-parti korrettiva, jinsab fir-riskju li ma jkunx konformi mad-dispożizzjonijiet tal-PST. Fil-kunsiderazzjoni tal-pakkett addizzjonali ppreżentat fis-27 ta' Ottubru, l-aġġustament fil-bilanċ strutturali mistenni li jkun ta' 0,3 % tal-PDG, imqabbel ma' 0,8 % tal-PDG rakkomandat mill-Kunsill fl-2013. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li Franza għamlet progress limitat għar-rigward tal-parti strutturali tar-rakkomandazzjonijiet fiskali maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex jaċċelleraw l-implimentazzjoni. Kollox ma kollox, l-informazzjoni disponibbli sa issa tindika li Franza ma ħaditx azzjoni effettiv għall-2014 f'dan l-istadju. Kmieni f'Marzu 2015 il-Kummissjoni se teżamina l-pożizzjoni tagħha rigward l-obbligi ta' Franza taħt il-PST fid-dawl tal-finalizzazzjoni tal-liġi baġitarja u tal-ispeċifikazzjoni mistennija tal-programm ta' riforma strutturali mħabbar mill-awtoritajiet fl-ittra tal-21 ta' Novembru ffirmata mill-Prim Ministru Valls. Il-Kummissjoni hija tal-fehma li l-Abbozz ta' Pjan Baġitarju tal-Portugall, li bħalissa qiegħed taħt il-parti korrettiva, jinsab fir-riskju li ma jkunx konformi mad-dispożizzjonijiet tal-PST. B'mod partikolari jeżisti r-riskju li l-Abbozz ta' Pjan Baġitarju ma jwettaqx ir-rakkomandazzjoni tal-Kunsill li d-defiċit eċċessiv jiġi kkoreġut sal-2015. Dan ir-riskju jqum minn suppożizzjonijiet favorevoli dwar l-impatt fuq il-baġit ta' żviluppi makroekonomiċi u minn nuqqas ta' miżuri strutturali li jirfdu l-Pjan. Huwa ċar li l-isforz fiskali huwa 'l bogħod sew mir-rakkomandazzjoni u għalhekk jindika l-ħtieġa li ssir konsolidazzjoni strutturali addizzjonali mdaqqsa għall-2015 biex tirfed korrezzjoni kredibbli u sostenibbli tad-defiċit eċċessiv. Il-Kummissjoni għalhekk tistieden lill-awtoritajiet biex jieħdu l-miżuri neċessarji fi ħdan il-proċess baġitarju nazzjonali biex jaraw li l-baġit tal-2015 ikun konformi mal-PST. Il-Kummissjoni hija wkoll tal-fehma li l-Portugall għamel progress limitat għar-rigward tal-parti strutturali tar-rakkomandazzjonijiet maħruġa mill-Kunsill fil-kuntest tas-Semestru Ewropew tal-2014 u għalhekk tistieden lill-awtoritajiet biex jaċċelleraw l-implimentazzjoni. ANNESS 2: Il-metodoliġija u s-suppożizzjonijiet sottostanti l-previżjoni tal-Kummissjoni tal-ħarifa 2014 Skont l-Artikolu 7(4) tar-Regolament (UE) Nru 473/2013, "il-metodoloġija u s-suppożizzjonijiet tal-previżjonijiet ekonomiċi l-aktar reċenti tas-servizzi tal-Kummissjoni għal kull Stat Membru, inklużi l-istimi tal-impatt tal-miżuri baġitarji aggregati fuq it-tkabbir ekonomiku, għandhom jiġu annessi mal-valutazzjoni kumplessiva." Is-suppożizzjonijiet li jirfdu t-tbassir tal-ħarifa tal-Kummissjoni tal-2014, li huwa prodott indipendentement mill-persunal tal-Kummissjoni, huma spjegati fid-dokument tat-tbassir innifsu[14]. Id-dejta baġitarja sal-2013 hija bbażata fuq id-dejta nnotifikata mill-Istati Membri lill-Kummissjoni qabel l-1 ta' Ottubru u vvalidata mill-Eurostat fil-21 ta' Ottubru. Il-Eurostat irtira r-riserva fuq il-kwalità tad-dejta dwar id-defiċit tal-gvern irrappurtata mill-Pajjiżi l-Baxxi, li kienet ġiet espressa fl-istqarrija għall-istampa tal-Eurostat tat-23 ta’ April 2014, minħabba l-inċertezzi dwar l-impatt tal-istatistika fuq l-interventi tal-gvern dwar in-nazzjonalizzazzjoni u r-ristrutturar ta’ SNS Reaal fl-2013, peress li d-daqs ta’ dan l-impatt ġie ċċarat mal-awtoritajiet tal-istatistika Olandiżi. Il-Eurostat ma għamel l-ebda emendi għad-dejta rrappurtata mill-Istati Membri matul ir-ronda ta' notifika tal-ħarifa 2014. Għat-tbassir, il-miżuri li jsostnu l-istabilita finanzjarja ġew irreġistrati skont id-Deċiżjoni tal-Eurostat tal-15 ta' Lulju 2009[15]. Sakemm l-Istati Membru kkonċernat jirrapporta mod ieħor, l-injezzjonijiet ta' kapital magħrufa f'dettall suffiċjenti ġew inklużi fit-tbassir bħala transazzjonijiet finanzkjarji, jiġifieri jżidu d-dejn, iżda mhux id-defiċit. Il-garanziji tal-Istat fuq ir-responsabilitajiet tal-banek u fuq id-depożiti mhumiex inklużi bħala nefqa tal-gvern, sakemm ma jkunx hemm evidenza li turi li dawn ikunu ntużaw fil-mument li jkun ġie ffinalizzat it-tbassir. Ta' min jinnota, madankollu, li s-self lill-banek mill-gvern, jew minn entitajiet oħra kklassifikati fis-settur pubbliku, normalment iżidu mad-dejn tal-gvern. Għall-2015 se jitqiesu l-baġits adottati jew preżentati lill-parlamenti nazzjonali kif ukoll kull miżura oħra magħrufa f'biżżejjed dettall. Partikolarment l-informazzjoni inkluża fl-APB sottomessi sa nofs Ottubru qed tiġi riflessa f'din il-previżjoni. Għall-2016 is-suppożizzjoni tal-"ebda bidla fil-politika" użata fil-previżjonijiet timplika l-estrapolazzjoni ta' xejriet fid-dħul u n-nefqa u l-inklużjoni tal-miżuri magħrufa f'biżżejjed dettall. L-aggregazzjonijiet Ewropej tad-dejn ġenerali tal-gvern fis-snin ta' previżjoni 2014-16 huma ppubblikati fuq bażi mhux konsolidata (jiġifieri mhux ikkoreġuti għas-self intergovernattiv). Sabiex tiġi żgurta l-konsistenza tul iż-żmien, id-dejta storika tiġi ppubblikata wkoll fuq l-istess bażi. Għall-2013 dan jimplika proporzjon ta' dejn mal-PDG fiż-Zona tal-Euro li huwa 2,2 punti perċentwali (1,7 punti perċentwali fl-UE) ogħla mill-proporzjon tad-dejn konsolidat tal-gvern ġenerali ppubblikat mill-Eurostat fl-istqarrija għall-istampa 158/2014 tal-21 ta' Ottubru 2014[16]. Il-projezzjonijiet tal-dejn tal-gvern ġenerali għall-Istati Membri individwali fl-2014-16 jinkludu l-impatt tal-garanziji lill-EFSF[17], self bilaterali lil Stati Membri oħra, u l-parteċipazzjoni fil-kapital tal-MES skont kif ippjanat fl-aħħar jum li jittieħed f'kunsiderazzjoni fit-tbassir. Skont it-tbassir tal-ħarifa tal-Kummissjoni tal-2014, il-miżuri baġitarju aggregati fl-APB għall-2015 jammontaw għal madwar 0,2 % tal-PDG. It-tifdil fin-nefqa huwa stmat li huwa ta' 0,25 % tal-PDG, filwaqt li l-miżuri ta' introjtu, bħala aggregat, għandhom l-effett li jżidu d-defiċit bi ftit. Kollox ma' kollox, l-impatt mekkaniku fuq it-tkabbir fuq perjodu ta' żmien qasir ikun ta' madwar 0,15 ta' punti perċentwal. Huwa importanti li wieħed ikun prudenti meta jinterpreta din l-istima: · Jekk ma jkunx hemm azzjoni fuq l-iżbilanċi fiskali dan jista' jkabbar il-fraġilità finanzjarja u tal-assi u dan iwassal għal firxiet u għal rati ta' self ogħla, b'impatt negattiv dwar it-tkabbir. · Ir-Regolament jimmira lejn l-evalwazzjoni tal-effett tal-miżuri meħuda fl-APB. Għalhekk il-miżuri meħuda u li daħlu fis-seħħ qabel l-APB mhumiex inklużi fil-valutazzjoni (anki jekk jistgħu jaffettwaw il-previżjoni). · Miżuri meħuda b'effett fl-2015 jistgħu wkoll jikkumpensaw għal miżuri eżistenti li jkollhom impatt ta' darba fl-2014 u għaż-żieda xejra fin-nefqa. Fuq livell aggregat taż-ŻE-16, il-Kummissjoni tevalwa miżuri ta’ darba fl-2014 bħala 0,0 % tal-PDG u x-xejra ta' żieda fin-nefqa (kif imkejjel mit-tibdil fil-proporzjon tan-nefqa aġġustat ċiklikament) fin-nuqqas ta’ miżuri ta’ politika bħala 0,25 % tal-PDG. ANNESS 3: Analiżi tas-sensittività Skont l-Artikolu 7 tar-Regolament (UE) Nru 473/2013, "il-valutazzjoni kumplessiva għandha tinkludi analiżijiet tas-sensittività li jipprovdu indikazzjoni tar-riskji għas-sostenibbiltà tal-finanzi pubbliċi f’każ ta’ żviluppi ekonomiċi, finanzjarji jew baġitarji negattivi". Dan l-Anness għalhekk jippreżenta analiżi tas-sensittività tal-iżviluppi tad-dejn pubbliku għal xokkijiet makroekonomiċi possibbli (għat-tkabbir u r-rati tal-interess), billi tuża r-riżultati tal-previżjonijiet stokastiċi tad-dejn[18]. L-analiżijiet jippermettu li jitkejjel l-impatt possibbli tar-riskji 'l isfel u 'l fuq għat-tkabbir tal-PDG nominali fuq id-dinamiki tad-dejn pubbliku (jispjegaw ukoll l-impatt tagħhom fuq il-komponent ċikliku tal-bilanċ tal-baġit, permezz tal-funzjonament tal-istabbilizzaturi awtomatiċi), kif ukoll l-effetti tal-iżviluppi pożittivi/negattivi fuq is-swieq finanzjarji, li jsarrfu f'kostijiet tas-self orħos/ogħla għall-gvernijiet. Fil-previżjonijiet stokastiċi l-inċertezza fil-kundizzjonijiet makroekonomiċi futuri tidher fl-analiżi tad-dinamiki tad-dejn pubbliku abbażi ta' xenarju "ċentrali" tal-previżjonijiet tad-dejn, li tikkorrispondi rispettivament max-xenarju tal-previżjoni tal-ħarifa tal-2014 tal-Kummissjoni u x-xenarju tal-previżjoni tal-APB fiż-żewġ partijiet tal-grafika ta' hawn isfel, li tirrapporta r-riżultati taż-ŻE-16[19] (fiż-żewġ każijiet issir is-suppożizzjoni tas-soltu tal-ebda bidla fil-politika wara l-orizzont tal-previżjoni). Qed jiġu applikati xokkijiet għall-kundizzjonijiet makroekonomiċi (rati tal-interessi għall-perijodu qasir u fit-tul fuq bonds tal-gvern; rata ta’ tkabbir) li jitqiesu li huma fix-xenarju ċentrali biex jiksbu l-"konu" (id-distribuzzjoni) ta’ perkorsi ta’ dejn possibbli ppreżentat fil-grafika ta’ hawn taħt. Il-konu jikkorrispondi għal sett wiesa' ta' kundizzjonijiet makroekonomiċi sottostanti possibbli, b'sa 2000 xokk simulat fuq it-tkabbir u r-rati tal-interessi. Id-daqs u l-korrelazzjoni tax-xokkijiet jirriflettu l-imġiba storika tal-varjabbli.[20] Dan jimplika li l-metodoloġija ma tkoprix l-inċertezza f’ħin reali, li f’dan l-istadju tista’ tkun ogħla b’mod speċjali għad-differenza fil-produzzjoni. Id-dinamiki simulati tad-dejn iqisu l-fatt li x-xokkijiet fuq it-tkabbir jirriżultaw ukoll f'"xokkijiet baġitarji", minħabba li l-komponent ċikliku tal-bilanċ tal-baġit jiġi affettwat bl-operat tal-istabbilizzaturi awtomatiċi. Il-fan charts li jirriżultaw fil-grafika ta' hawn taħt għalhekk jipprovdu informazzjoni probabbilistika dwar id-dinamiki tad-dejn għaż-ŻE-16 u jqisu l-okkorrenza possibbli ta' xokkijiet fuq it-tkabbir u r-rati tal-interessi ta' daqs u korrelazzjoni li jirriflettu dawk osservati fil-passat. Il-fan charts jirrapportaw il-perkors previst tad-dejn skont ix-xenarju ċentrali (li fuqu jiġu applikati x-xokkijiet makroekonomiċi) bħala linja miksura, u t-trajjetorja tal-previżjoni tad-dejn li taqsam f'żewġ nofsijiet is-sett kollu tat-trajjetorji miksub bl-applikazzjoni tax-xokkijiet (il-medjan) bħala linja sewda solida fiċ-ċentru tal-konu. Il-konu nnifsu jkopri 80% tal-possibbiltajiet kollha tal-perkorsi possibbli tad-dejn miksuba bis-simulazzjoni ta' 2 000 xokk fuq it-tkabbir u r-rati tal-interessi (peress li l-aktar linja baxxa u l-aktar l-linja għolja li jiddelimitaw il-konu jirrappreżentaw l-għaxar u d-disgħin perċentili tad-distribuzzjoni rispettivament), u għalhekk jeskludu mill-erja skura l-perkorsi simulati tad-dejn (20 % ta' kollox) li jirriżultaw minn xokkijiet aktar estremi (inqas probabbli), jew telf ("tail events"). L-erjas skuri differenti fil-konu jirrapreżentaw porzjonijiet differenti tad-distribuzzjoni kumplessiva tal-perkorsi possibbli tad-dejn. L-erja bil-blu skur (delimitata mill-erbgħin u s-sittin perċentili) tinkludi l-20 % tal-perkorsi kollha possibbli tad-dejn li huma l-eqreb tax-xenarju ċentrali. Grafika A3.1: Fan charts mill-previżjonijiet stokastiċi tad-dejn pubbliku madwar ix-xenarju tal-previżjoni tal-Kummissjoni u x-xenarju tal-previżjoni tal-Abbozzi tal-Pjanijiet Baġitarji (APB) Għax-xenarju tal-Kummisjoni u l-ABP, il-fan charts jenfasizzaw rispettivament probabbiltajiet ta' madwar 40 % u 50 % li l-proporzjon tad-dejn mal-PDG jkun agħar milli mbassar għaż-ŻE-16 fl-2015, minħabba l-okkorrenza ta' xokkijiet makroekonomiċi ħżiena[21]. Li jittieħed kont tar-riskji 'l fuq u 'l isfel għat-tkabbir u l-kundizzjonijiet tas-suq finanzjarju fiż-żewġ xenarji jwassal għal dejn taż-ŻE-16 fl-2015 li jinsab bejn 90-91 % u 94-95 % tal-PDG bi probabilità ta’ 80 % (billi l-konu jirrappreżenta 80 % tal-perkorsi tad-dejn simulati kollha possibbli). Il-konfini ta' fuq u ta' isfel tal-intervall tal-proporzjon tad-dejn fl-2015 ikunu ogħla fix-xenarju tal-Kummisjoni meta mqabbel max-xenarju tal-APB, minħabba differenza ta' punt perċentwali wieħed bejn il-previżjonijiet ċentrali rispettivi li japplikaw għalihom ix-xokkijiet (proporzjon ta' dejn ta' madwar 93,5% fix-xenarju tal-Kummisjoni mqabbel ma' 92,5 % fix-xenarju tal-APB). Wara l-2015, l-orizzont tal-APB attwali, ir-riżultati tas-simulazzjoni juru zieda fid-differenza fil-proporzjonijiet tad-dejn previst taħt xokk fix-xenarji tal-Kummissjoni u tal-APB. Fi tmiem l-orizzont tal-previżjonijiet meqjusa fil-fan charts (2019), ikun hemm 50 % probabbiltà ta' proporzjon tad-dejn ogħla minn 89 % tal-PDG fix-xenarju tal-Kummissjoni, u 50% probabbiltà ta' proporzjon tad-dejn ogħla minn 87 % tal-PDG fix-xenarju tal-APB. Id-differenza hija l-aktar minħabba bilanċ strutturali primarju miżmum kostanti fl-aħħar surplus previst fix-xenarju tal-APB li huwa ogħla meta mqabbel max-xenarju tal-Kummissjoni li wassal għal tnaqqis akbar fil-proporzjonijiet tad-dejn simulati wara l-2015 fix-xenarju tal-APB. Ta' min jinnota li peress li d-daqs u l-korrelazzjoni tax-xokkijiet jirriflettu l-imġiba storika tal-varjabbli, il-metodoloġija ma tkoprix l-inċertezza f’ħin reali, bħal ma tista' teżisti b’mod partikolari fil-valutazzjoni tad-differenza fil-produzzjoni. Filwaqt li wieħed iżomm f’moħħu l-esperjenza passata ta’ reviżjonijiet sinifikanti ta’ stimi tad-differenza fil-produzzjoni, ħafna drabi fid-direzzjoni ta’ produzzjoni potenzjali aktar baxxa milli maħsuba f’ħin reali, dan jissuġġerixxi sors addizzjonali ta’ riskji fuq perkorsi futuri tad-dejn li ma jkunx rifless fl-analiżi preċedenti. ANNESS 4: L-implimentazzjoni ta' riformi strutturali: l-indirizzar tal-iżbilanċi makroekonomiċi u t-tnaqqis tal-porzjon ta' taxxa Ir-riformi strutturali huma kruċjali biex jinkoraġġixxu t-tkabbir u l-impjiegi fl-Ewropa billi jrawmu allokazzjoni mill-ġdid effiċjenti tar-riżorsi, it-titjib tal-produttività u l-prospetti tal-kompetittività[22]. Barra mill-Istati Membri vulnerabbli taż-Żona tal-Euro, li qed jimplimentaw programm ta’ aġġustament ekonomiku appoġġat minn għajnuna finanzjarja, il-ħtiġijiet ta’ riforma huma l-akbar pajjiżi li qed jesperjenzaw żbilanċi eċċessivi fis-sens tal-MIP (l-Italja u s-Slovenja[23]) jew żbilanċi li jirrikjedu azzjoni politika deċiżiva (Franza, l-Irlanda u Spanja[24]). B’reazzjoni għar-rakkomandazzjonijiet tal-Kunsill liż-Żona tal-Euro, il-Kummissjoni għandha l-intenzjoni li tniedi monitoraġġ speċifiku tal-implimentazzjoni tal-politika f’dawn l-Istati Membri. Għal valutazzjoni dettaljata tal-impatt ta’ politiki strutturali konkreti fuq l-attività ekonomika, ara "Market Reforms at Work", European Economy, 2014(5). Dan juri li l-impatt potenzjali ta’ selezzjoni ta’ riformi tas-suq simili f’erba’ mill-aktar ekonomiji vulnerabbli tal-Ewropa: l-Italja, il-Greċja, il-Portugall u Spanja jista' jkun sinifikanti, u li l-isforzi ta’ riforma f’dawn il-pajjiżi jidhru li bdew ikollhom effett pożittiv. Kemm l-isforzi ta’ riforma u l-effettività tagħhom jidhru li jvarjaw bejn l-erba’ pajjiżi, bi Spanja turi l-aktar sinjali b’saħħithom li r-riformi qed jibdew iħallu l-frott, segwita mill-Portugall, filwaqt li l-Italja u l-Greċja jidhru li għadhom lura[25]. Jitnaqqas il-porzjon ta' taxxa Il-piż tat-taxxa fuq ix-xogħol fiż-Żona tal-Euro huwa relattivament għoli, li huwa ta’ piż fuq l-attività ekonomika u l-impjiegi. Fl-2014, il-Kunsill indirizza rakkomandazzjonijiet speċifiċi għall-pajjiżi (CSRs) lil diversi Stati Membri taż-Żona tal-Euro biex jindirizzaw din il-kwistjoni. Barra minn hekk, iż-Żona tal-Euro kollha kemm hi nħarġitilha Rakkomandazzjoni biex "…twettaq regolarment diskussjonijiet tematiċi dwar riformi strutturali fis-swieq tax-xogħol u tal-prodotti b’konsegwenzi potenzjalment kbar, billi tikkonċentra fuq it-tnaqqis tal-porzjon ta' taxxa kbir fuq l-impieg u r-riforma tas-swieq tas-servizzi". B’segwitu għal din ir-Rakkomandazzjoni, il-Grupp tal-Euro ddiskuta l-porzjon għoli tat-taxxa fuq ix-xogħol fiż-Żona tal-Euro f’Lulju u f’Settembru ta’ din is-sena. Huwa esprima l-impenn tiegħu biex effettivament inaqqas il-piż tat-taxxa fuq ix-xogħol fiż-Żona tal-Euro u adotta għadd ta’ prinċipji komuni għal riformi f’dan il-qasam, partikolarment b’rabta mad-disinn tagħhom, il-finanzjament tagħhom, il-kuntest ta’ politika usa’ u l-appoġġ politiku u soċjali. Huwa ssottolinja l-importanza ta’ aktar ħidma f’dan il-qasam, inkluż permezz tal-iskambju tal-aħjar prattiki. Porzjon għoli tat-taxxa fuq ix-xogħol waħdu, jew flimkien mas-sistema ta’ benefiċċju, jista' joħloq nases tal-qgħad jew inattività[26]. Jekk jiżdied id-distakk bejn il-kostijiet tax-xogħol u l-paga netta, it-taxxi għoljin fuq ix-xogħol inaqqsu d-domanda għax-xogħol u jnaqqsu l-provvista tax-xogħol. Dawn l-effetti jistgħu jkunu partikolarment sinifikanti għal ħaddiema bi ftit ħiliet u dawk bi dħul baxx, u jistgħu jinteraġixxu ma’ karatteristiċi oħra tas-suq tax-xogħol bħall-paga minima. Jekk il-piż tat-taxxa jitqiegħed lil hinn mix-xogħol, il-provvista tax-xogħol tiġi stimulata billi jitnaqqsu d-diżinċentivi għax-xogħol u tiżdied id-domanda għax-xogħol billi jitnaqqsu l-kostijiet tax-xogħol tal-kumpaniji. Inqas tassazzjoni fuq ix-xogħol tikkontribwixxi wkoll għall-profittabbiltà tal-kumpaniji, li mbagħad iżżid il-qligħ fuq il-kapital u l-inċentivi għall-investiment. Għal bosta Stati Membri taż-Żona tal-Euro, il-ħtieġa li jitnaqqsu l-kostijiet tax-xogħol għajr il-paga hija marbuta wkoll mal-ħtieġa li titjieb il-kompetittività tal-prezzijiet, filwaqt li jiġi evitat tnaqqis fil-paga netta. Fis-snin ta’ qabel il-kriżi, bosta Stati Membri implimentaw riformi strutturali biex jindirizzaw il-porzjon għoli tat-taxxa fuq ix-xogħol. Fil-kuntest tal-kriżi, madankollu, dawn l-isforzi naqsu maż-żmien u ħafna Stati Membri għollew it-taxxi fuq l-introjtu personali jew il-kontribuzzjonijiet soċjali biex jikkontribwixxu għall-konsolidazzjoni. Din it-tendenza ġiet viżwalizzata fil-Grafika A4.1. Fiż-Żona tal-Euro, hemm differenzi kbar bejn l-Istati Membri f’termini tad-daqs tal-porzjon tat-taxxa u l-kompożizzjoni tiegħu kif muri fil-Grafika A4.2 għal ħaddiem waħdu b'paga medja. L-APB juru għarfien ċar fl-Istati Membri taż-Żona tal-Euro tal-benefiċċji tal-indirizzar tat-taxxi għolja fuq ix-xogħol. Riformi jinsabu għaddejjin madwar iż-Żona tal-Euro. Biex jingħataw tliet eżempji: · Franza, li rċeviet rakkomandazzjoni speċifika għall-pajjiż biex “tieħu azzjoni biex tkompli tnaqqas il-kontribuzzjonijiet tas-sigurtà soċjali ta’ min iħaddem” u biex “tnaqqas il-piż tat-taxxa fuq ix-xogħol” fakkret fl-APB tagħha li, bħala parti mill-patt ta' responsabbiltà u solidarjetà, għadd ta’ miżuri, essenzjalment immirati lejn dawk bi dħul baxx, ġew imħabbra. Mill-2014, il-kreditu tat-taxxa fuq il-kompetittività u l-impjiegi se jnaqqas il-kost tax-xogħol għall-pagi sa 2,5 darba l-paga minima. Il-kost baġitarju ta’ din il-miżura se jammonta għal EUR 20 biljun meta tidħol fis-seħħ b'mod sħiħ. Barra minn hekk, il-gvern ħabbar tnaqqis ta’ EUR 10 biljun fil-kontribuzzjonijiet tas-sigurtà soċjali mħallsa minn min iħaddem sal-2016. Fl-aħħar nett, l-APB jinkludi miżura li tnaqqas it-taxxa fuq l-introjtu personali għall-familji b’pagi baxxi bi EUR 2,7 biljun. · L-Estonja, li rċeviet CSR biex “ittejjeb l-inċentivi għax-xogħol permezz ta’ miżuri immirati lejn dawk bi dħul baxx”, inkludiet fl-APB tagħha diversi miżuri biex tnaqqas il-porzjon tat-taxxa fuq ix-xogħol b’mod ġenerali: ir-rata tat-taxxa fuq l-introjtu personali se titnaqqas b’punt perċentwali wieħed għal 20 %, il-kontribuzzjoni tal-assigurazzjoni għall-qgħad se titnaqqas għal 2,4 % mir-rata attwali ta’ 3 % u d-dħul eżenti mit-taxxa jew il-kwota bażika se jiżdiedu b’7 %. · Il-Pajjiżi l-Baxxi, li rċevew CSR biex “inaqqsu d-diżinċentivi tat-taxxa fuq ix-xogħol”, inkludew fl-APB tagħhom miżuri biex ikomplu jżidu l-kreditu tat-taxxa tal-impjegati. Minbarra dan, il-kreditu tat-taxxa tal-impjegati se jiġi orjentat mill-ġdid biex ittejjeb l-inċentivi għax-xogħol għal dawk li għandhom dħul baxx jew medju. Dan l-approċċ jillimita l-kostijiet baġitarji tal-miżura (EUR 500 miljun) filwaqt li jżomm l-effett pożittiv sinifikanti li l-kreditu għandu fuq il-provvista tax-xogħol minn familji bi dħul baxx jew medju. Barra minn hekk, iż-żieda fir-rata tat-taxxa tal-ewwel kategorija tat-taxxa fuq l-introjtu (wara tnaqqis temporanju fl-2014) se tkun aktar baxxa milli prevista fil-ftehim ta’ koalizzjoni għal kost baġitarju ta’ EUR 475 miljun. Grafika A4.1: Il-porzjon ta’ taxxa taż-Żona tal-Euro ta’ ħaddiem waħdu, b'paga medja Sors: l-OECD u s-servizzi tal-Kummissjoni. Nota: Il-medja taż-Żona tal-Euro ppreżentata hija l-medja aritmetika sempliċi; dejta reċenti għal Ċipru mhix disponibbli; dejta mill-2012 intużat għal-Latvja u Malta. Grafika A4.2: Il-porzjon ta’ taxxa ta’ ħaddiem waħdu, b'paga medja (2013) Sors: l-OECD u s-servizzi tal-Kummissjoni. SSC = kontribuzzjoni tas-sigurtà soċjali. Nota: Il-medji tal-UE u ż-Żona tal-Euro ppreżentati huma medji aritmetiċi sempliċi; dejta reċenti għal Ċipru u l-Kroazja mhix disponibbli; dejta mill-2012 intużat għall-Bulgarija, il-Latvija, il-Litwanja, Malta u r-Rumanija. ANNESS 5: Grafiki u tabelli Tabella A5.1: Miri ta’ defiċit nominali (% tal-PDG) għaż-ŻE-16 skont il-Programmi ta’ Stabbiltà (SP), l-Abbozzi ta’ Pjanijiet Baġitarji (APB) u l-previżjoni tal-ħarifa tal-2014 tal-Kummissjoni (COM) || 2014 || 2015 Pajjiż || PS || APB || COM || PS || APB || COM BE || -2,1 || -2,9 || -3,0 || -1,4 || -2,1 || -2,8 DE || 0,1 || 0,2 || 0,2 || 0,1 || 0,2 || 0,0 EE || -0,7 || -0,3 || -0,4 || -0,5 || -0,5 || -0,6 ES || -5,5 || -5,5 || -5,6 || -4,2 || -4,2 || -4,6 FR || -3,8 || -4,4 || -4,4 || -3,0 || -4,3 || -4,5 IE || -4,8 || -3,7 || -3,7 || -3,0 || -2,7 || -2,9 IT || -2,6 || -3,0 || -3,0 || -1,8 || -2,6 || -2,7 LV || -1,0 || -1,5 || -1,1 || -0,8 || -1,0 || -1,2 LU || 0,1 || 0,2 || 0,2 || -0,5 || -0,2 || -0,4 MT || -2,1 || -2,1 || -2,5 || -1,6 || -1,6 || -2,6 NL || -2,9 || -2,9 || -2,5 || -2,1 || -2,2 || -2,1 AT || -2,7 || -2,8 || -2,9 || -1,4 || -1,9 || -1,8 PT || -4,0 || -4,8 || -4,9 || -2,5 || -2,7 || -3,3 SI || -4,1 || -4,4 || -4,4 || -2,4 || -2,8 || -2,9 SK || -2,8 || -2,9 || -3,0 || -2,8 || -2,0 || -2,6 FI || -2,0 || -2,7 || -2,9 || -1,1 || -2,4 || -2,6 ŻE-16 || -2,4 || -2,6 || -2,6 || -1,8 || -2,2 || -2,4 Tabella A5.2: Bidliet fil-bilanċ strutturali (% tal-PDG) għaż-ŻE-13 skont il-Programmi ta’ Stabbiltà (PS), l-Abbozzi ta’ Pjanijiet Baġitarji (APB) u l-Previżjoni tal-ħarifa tal-2014 tal-Kummissjoni (COM) || 2014 || 2015 Pajjiż || PS || APB || COM || PS || APB || COM BE || 0,4 || 0,3 || 0,1 || 0,6 || 0,7 || 0,4 DE || 0,0 || -0,1 || 0,1 || -0,2 || -0,2 || -0,1 EE || 0,0 || 0,9 || 0,4 || 0,3 || 0,1 || 0,1 ES || 0,6 || 0,4 || 0,2 || 0,1 || -0,1 || -0,2 FR || 0,7 || 0,2 || 0,3 || 0,6 || 0,1 || 0,1 IE || 1,5 || 0,3 || 1,0 || 2,0 || 1,0 || 0,4 IT || 0,2 || -0,3 || -0,1 || 0,4 || 0,3 || 0,1 LV || -0,5 || -0,5 || -0,4 || 0,0 || 0,1 || -0,2 LU || -0,5 || -0,8 || -0,9 || -1,2 || -0,7 || -0,7 MT || 0,4 || 0,4 || 0,0 || 0,5 || 0,1 || -0,2 NL || -0,1 || -0,3 || 0,1 || 0,3 || 0,1 || -0,3 AT || 0,0 || 0,3 || 0,2 || 0,2 || -0,1 || 0,1 PT || 0,5 || 0,8 || 0,6 || 0,8 || 0,1 || -0,3 SI || 0,8 || -0,4 || -0,7 || 0,6 || 0,2 || 0,3 SK || -0,4 || -0,6 || -0,7 || 0,3 || 1,3 || 0,8 FI || -0,3 || -0,4 || -0,4 || 0,4 || -0,2 || 0,0 ŻE-16 || 0,3 || 0,0 || 0,1 || 0,3 || 0,1 || 0,0 Tabella A5.3: Il-proporzjon tad-dejn għall-PDG (% tal-PDG) għaż-ŻE-16 skont il-Programmi ta’ Stabbiltà (PS), l-Abbozzi ta’ Pjanijiet Baġitarji (APB) u l-previżjoni tal-ħarifa tal-2014 tal-Kummissjoni (COM) || 2014 || 2015 Pajjiż || PS || APB || COM || PS || APB || COM BE || 101,2 || 105,6 || 105,8 || 99,4 || 105,1 || 107,3 DE || 75,8 || 73,8 || 74,5 || 72,6 || 70,7 || 72,4 EE || 9,8 || 9,8 || 9,9 || 9,3 || 9,3 || 9,6 ES || 99,5 || 97,6 || 98,1 || 101,7 || 100,3 || 101,2 FR || 95,6 || 95,3 || 95,5 || 95,6 || 97,2 || 98,1 IE || 121,4 || 110,5 || 110,5 || 120,0 || 108,5 || 109,4 IT || 134,9 || 131,6 || 132,2 || 133,3 || 133,1 || 133,8 LV || 38,8 || 39,7 || 40,3 || 32,9 || 34,6 || 36,3 LU || 23,3 || 23,0 || 23,0 || 24,0 || 24,1 || 24,3 MT || 69,4 || 70,1 || 71,0 || 68,5 || 69,0 || 71,0 NL || 74,6 || 69,8 || 69,7 || 74,7 || 70,0 || 70,3 AT || 79,2 || 86,5 || 87,0 || 77,6 || 85,6 || 86,1 PT || 130,2 || 127,2 || 127,7 || 128,7 || 123,7 || 125,1 SI || 80,9 || 82,2 || 82,2 || 81,1 || 83,2 || 82,9 SK || 55,2 || 54,1 || 54,1 || 56,2 || 54,4 || 54,9 FI || 59,8 || 59,6 || 59,8 || 61,0 || 61,2 || 61,7 ŻE-16 || 94,3 || 92,7 || 93,1 || 93,1 || 92,5 || 93,6 Tabella A5.4: Tkabbir reali tal-PDG (%) għaż-ŻE-16 skont il-Programmi ta’ Stabbiltà (PS), l-Abbozzi ta’ Pjanijiet Baġitarji (APB) u l-previżjoni tal-ħarifa tal-2014 tal-Kummissjoni (COM) || 2014 || 2015 Pajjiż || PS || APB || COM || PS || APB || COM BE || 1,4 || 1,1 || 0,9 || 1,8 || 1,5 || 0,9 DE || 1,8 || 1,8 || 1,3 || 2,0 || 2,0 || 1,1 EE || 2,0 || 1,5 || 1,9 || 3,5 || 2,5 || 2,0 ES || 1,2 || 1,3 || 1,2 || 1,8 || 2,0 || 1,7 FR || 1,0 || 0,4 || 0,3 || 1,7 || 1,0 || 0,7 IE || 2,1 || 4,7 || 4,6 || 2,7 || 3,9 || 3,6 IT || 0,8 || -0,3 || -0,4 || 1,3 || 0,6 || 0,6 LV || 4,0 || 2,9 || 2,6 || 4,0 || 2,8 || 2,9 LU || 3,2 || 2,8 || 3,0 || 3,2 || 2,7 || 2,4 MT || 2,3 || 3,0 || 3,0 || 2,1 || 3,5 || 2,9 NL || 0,8 || 0,7 || 0,9 || 1,3 || 1,3 || 1,4 AT || 1,7 || 0,8 || 0,7 || 1,7 || 1,2 || 1,2 PT || 1,2 || 1,0 || 0,9 || 1,5 || 1,5 || 1,3 SI || 0,5 || 2,0 || 2,4 || 0,7 || 1,6 || 1,7 SK || 2,3 || 2,4 || 2,4 || 3,0 || 2,6 || 2,5 FI || 0,5 || 0,0 || -0,4 || 1,4 || 1,2 || 0,6 ŻE-16 || 1,3 || 1,0 || 0,8 || 1,7 || 1,5 || 1,1 Tabella A5.5: Kompożizzjoni tal-konsolidazzjoni fiskali fl-2014 u fl-2015 għaż-ŻE-16 skont il-Programmi ta’ Stabbiltà (PS), l-Abbozzi ta' Pjanijiet Baġitarji (APB), u l-previżjoni tal-ħarifa tal-2014 tal-Kummissjoni (COM) % tal-PDG potenzjali sakemm mhux speċifikat mod ieħor || 2014 || 2015 PS || APB || COM || PS || APB || COM Proporzjon ta’ dħul aġġustat ċiklikament || 46,9 || 46,7 || 46,8 || 46,7 || 46,5 || 46,8 bidla f'punti perċentwali b'relazzjoni mas-sena ta’ qabel || 0,0 || 0,1 || 0,2 || -0,1 || -0,1 || 0,0 Proporzjon ta' nefqa aġġustat ċiklikament || 47,8 || 47,9 || 48,0 || 47,5 || 47,7 || 48,0 bidla f'punti perċentwali b'relazzjoni mas-sena ta’ qabel || -0,3 || 0,1 || 0,2 || -0,3 || -0,2 || 0,0 Tibdil fil-bilanċ strutturali || 0,3 || 0,0 || 0,1 || 0,3 || 0,1 || 0,0 Tabella A5.6: Elastiċitajiet fuq medda qasira ta’ żmien li jsostnu l-previżjonijiet ta’ dħul għall-2015 fiż-ŻE-16: Abbozzi ta' Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) u l-OECD Pajjiż || APB || COM || OECD BE || 0,7 || 1,0 || 1,0 DE || 0,8 || 1,0 || 1,0 EE || 1,2 || 1,4 || 1,1 ES || 0,1 || 1,1 || 1,0 FR || 1,0 || 1,1 || 1,0 IE || 0,7 || 0,4 || 1,1 IT || 1,5 || 1,5 || 1,1 LV || 0,1 || 1,0 || 0,9 LU || 0,2 || 1,0 || 1,0 MT || 0,7 || 1,2 || 1,0 NL || 0,7 || 1,3 || 1,1 AT || 0,9 || 1,1 || 1,0 PT || 1,5 || 0,6 || 1,0 SI || -1,5 || 0,1 || 1,0 SK || -0,1 || 1,0 || 1,0 FI || 0,7 || 0,8 || 0,9 ŻE-16 || 0,8 || 1,0 || 1,0 Nota: il-paragun bejn l-elastiċitajiet derivati mill-APB u l-previżjoni tal-Kummissjoni, minn naħa, u l-elastiċitajiet tal-OECD, min-naħa l-oħra, għandu jsir b’attenzjoni. Filwaqt li l-ewwel tnejn huma elastiċitajiet netti għat-tkabbir tal-PDG, dawn tal-aħħar huma, strettament, maħduma fir-rigward tal-lakuna tal-produzzjoni. Id-differenzi huma ġeneralment minuri. Tabella A5.7: L-isforz fiskali mkejjel bħala s-somma ta' miżuri diskrezzjonali tad-dħul mingħajr il-bidla fil-proporzjon tan-nefqa aġġustat ċiklikament: Abbozzi ta’ Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) u l-Programmi ta’ Stabbiltà (PS) || 2014 || 2015 Pajjiż || PS || APB || COM || PS || APB || COM BE || 1,5 || 0,8 || 0,5 || 0,5 || 0,8 || 0,2 DE || 0,5 || 0,2 || 0,2 || 0,2 || 0,2 || -0,1 EE || 0,3 || 0,3 || 0,0 || -0,2 || -0,7 || -0,5 ES || 1,1 || 0,6 || 0,1 || 0,2 || 0,1 || -0,1 FR || 0,8 || -0,1 || 0,1 || 0,4 || -0,1 || 0,0 IE || 2,3 || 1,1 || 1,3 || 2,0 || 1,1 || 1,2 IT || 0,1 || 0,1 || 0,0 || 0,1 || -0,1 || -0,5 LV || 0,8 || -0,7 || -0,1 || 1,7 || 2,0 || -0,2 LU || 0,6 || -0,3 || -0,6 || 0,4 || -0,1 || -0,7 MT || -0,3 || -0,2 || -0,8 || 0,3 || -0,1 || -0,6 NL || 0,8 || 0,6 || -0,1 || 0,4 || 0,5 || -0,6 AT || -1,1 || -1,4 || -1,4 || 1,5 || 0,9 || 0,8 PT || 0,7 || 0,2 || -0,5 || 0,5 || 1,1 || 1,3 SI || 10,4 || 10,0 || 9,8 || 2,9 || 2,2 || 1,7 SK || 1,1 || 1,7 || 0,5 || 1,1 || 1,9 || 0,4 FI || -0,2 || -0,1 || -0,5 || 0,6 || -0,1 || 0,2 ŻE-16 || 0,6 || 0,2 || 0,1 || 0,4 || 0,2 || -0,1 Grafika A5.1a: Tibdil previst fil-proporzjonijiet ta’ nefqa għall-2015 fiż-ŻE-16: Abbozzi ta' Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) Il-grafika turi l-bidliet fil-proporzjonijiet tan-nefqa l-(lhs) bejn l-2014 u l-2015 u l-proporzjonijiet fl-2015 (rhs). Grafika A5.1b: It-tibdil previst fil-proporzjonijiet tad-dħul għall-2015 fiż-ŻE-16: Abbozzi ta' Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) Il-grafika turi l-bidliet fil-proporzjonijiet tad-dħul (lhs) bejn l-2014 u l-2015 u l-proporzjonijiet fl-2015 (rhs). Grafika A5.2: Bidliet previsti fit-tipi ewlenin ta’ nfiq (% tal-PDG) għall-2015 fiż-ŻE-16: Abbozzi ta' Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) Il-grafika turi l-kontribuzzjonijiet mill-elementi ewlenin ta’ nefqa għat-tibdiliet previsti fil-proporzjonijiet ta' nefqa mal-PDG. Grafika A5.3: Bidliet previsti fit-tipi ewlenin ta’ dħul mit-taxxa (% tal-PDG) għall-2015 fiż-ŻE-16: Abbozzi ta' Pjanijiet Baġitarji (APB) mqabbla mal-previżjoni tal-ħarifa tal-2014 tal-Kummissjoni (COM) Il-grafika turi l-kontribuzzjonijiet mill-komponenti ewlenin ta’ dħul għall-bidliet previsti fil-proporzjonijiet tad-dħul mal-PDG. Grafika A5.4: Paragun ta’ bilanċ nominali tal-gvern (% tal-PDG) kif previst għall-2015 mill-previżjoni tal-ħarifa tal-2014 tal-Kummissjoni 2014 (COM) u mill-Abbozzi ta' Pjanijiet Baġitarji (APB) Il-grafika turi l-bilanċi nominali tal-baġit tal-2015 mill-previżjoni tal-Kummissjoni (l-assi orizzontali) kontra dawk ippjanati fl-APB (l-assi vertikali). L-Istati Membri 'l fuq (taħt) il-linja bi-settur huma dawk fejn il-Kummissjoni tipprevedi bilanċ nominali ogħla (iktar baxx) mill-APB. Grafika A5.5: Dekompożizzjoni tad-differenza fil-miri tad-dejn (% tal-PDG) għall-2015 bejn il-previżjoni tal-ħarifa tal-2014 tal-Kummissjoni u l-Abbozzi ta' Pjanijiet Baġitarji Il-grafika tesprimi d-differenzi previsti fil-proporzjonijiet ta' dejn mal-PDG f’differenzi f’effetti bażi, bilanċi primarji, aġġustamenti bejn il-fondi u l-flussi u effetti valanga. L-effett valanga jirrappreżenta d-differenza bejn ir-rati ta’ tkabbir imbassra u r-rati tal-imgħax. [1] Kif stipulat fir-Regolament (UE) Nru 473/2013 dwar dispożizzjonijiet komuni għall-monitoraġġ u l-valutazzjoni tal-Abbozzi ta' Pjanijiet Baġitarji u l-iżgurar tal-korrezzjoni tad-defiċit eċċessiv tal-Istati Membri fiż-Żona tal-Euro. Dan huwa wieħed miż-żewġ Regolamenti fl-hekk imsejjeħ Two-Pack li daħal fis-seħħ f’Mejju 2013. [2] Il-Ġreċja u Ċipru, il-pajjiżi taż-Żona tal-Euro li fadal taħt programm ta’ aġġustament makroekonomiku mhumiex obbligati jissottomettu pjan, peress li l-programm diġà jipprovdi għal monitoraġġ fiskali mill-qrib. [3] Il-Latvja hija mistiedna tissottometti pjan aġġornat fil-ħin biex tippermetti li l-Kummissjoni tadotta Opinjoni infurmata dwar l-APB u l-Grupp tal-Euro jkollu diskussjoni xierqa qabel ma tiġi ppjanata l-liġi tal-baġit, li għandha tiġi adottata mill-parlament nazzjonali. [4] Ir-Rakkomandazzjoni tal-Kunsill tat-8 ta’ Lulju 2014 dwar l-implimentazzjoni tal-linji gwida ġenerali għall-politika ekonomika tal-Istati Membri li għandhom l-euro bħala l-munita tagħhom (ĠU C 247, 29,7,2014, p. 143). [5] Franza, l-Irlanda, Malta, il-Portugall, is-Slovenja, Spanja. [6] Miżura alternattiva tal-isforz fiskali fl-APB tista' tinkiseb billi jiġi kkunsidrat l-ammont ta' miżuri ta' dħul diskrezzjonali mingħajr il-bidla fil-proporzjon tan-nefqa aġġustat ċiklikament (it-Tabella A5,7). Dan jissuġġerixxi aġġustament fiskali ta' 0,2 % tal-PDG kemm fl-2014 kif ukoll fl-2015 għaż-ŻE-16. Filwaqt li dawn l-istimi huma kemmxejn ogħla mill-bidliet fil-bilanċ strutturali (0,0 % u 0,1 % tal-PDG, rispettivament, fis-sentejn), ir-reviżjonijiet 'l isfel meta mqabbla mar-rebbiegħa huma tal-istess daqs għaż-żewġ miżuri ta' sforz. Dan jikkonferma li l-isforz fiskali aggregat derivat mill-APB huwa iżgħar minn dak li kien proġettat fil-PS fir-rebbiegħa. [7] Il-proporzjon li mhux aġġustat ċiklikament jaqa' b'mod aktar sinifikanti fl-2015, b'madwar 0,6 ta' punt perċentwali, minħabba l-"effetti ta' denominatur" pożittivi marbuta ma' lakuna fil-produzzjoni li qed tiċkien. [8] ĠU C 247, 29.7.2014, pp. 1-140. [9] Ix-xenarju makroekonomiku sottostanti l-Abbozz ta' Pjan Baġitarju huwa bbażat fuq il-previżjoni tar-rebbiegħa tal-Gvern Federali Ġermaniż ippubblikata f'April. Madankollu, peress li aktar statistiċi uffiċjali u indikaturi taċ-ċiklu tan-negozju aggravati saru disponibbli wara l-pubblikazzjoni tagħha, din tiddeskrivi prospett sinifikament aktar ottimist għall-attività ekonomika fl-2014 u l-2015 mill-previżjoni tal-ħarifa tal-2014 tal-Kummissjoni. Il-Gvern Ġermaniż aġġorna l-previżjoni tiegħu stess mill-preżentazzjoni tal-Abbozz ta' Pjan Baġitarju. [10] L-hekk imsejħa "elastiċità netta" tad-dħul, jiġifieri l-bidla perċentwali fid-dħul, mingħajr l-effett tal-miżuri diskrezzjonarji, għal bidla ta' 1 % fil-PDG. L-elastiċità aggregata tad-dħul fl-2015 li tirriżulta mill-pjanijiet hija inqas minn dik li tirfed il-previżjoni tal-Kummissjoni (0,8 u 1,0, rispettivament; ara t-Tabella A5.6). [11] Riformi strutturali b’impatt baġitarju dirett. [12] Għal Stat Membru li ma laħaqx l-OTM, id-devjazzjoni se titqies sinifikanti jekk: (i) id-devjazzjoni tal-bilanċ strutturali mill-perkors ta’ aġġustament xieraq hija ta’ mill-anqas 0,5 % tal-PDG f’sena waħda jew ta’ mill-anqas 0,25 % tal-PDG bħala medja kull sena f’sentejn wara xulxin; kif ukoll (ii) eċċess tar-rata tat-tkabbir tan-nefqa mingħajr il-miżuri tad-dħul diskrezzjonarji tul il-perkors xieraq ta’ aġġustament definit f’relazzjoni mar-rata tat-tkabbir ta’ referenza fuq perjodu ta’ żmien medju kellu impatt negattiv fuq il-bilanċ tal-gvern ta’ mill-anqas 0,5 ta’ punt perċentwali tal-PDG f’sena waħda jew b’mod kumulattiv f’sentejn konsekuttivi. Devjazzjoni tista’ wkoll tiġi kkunsidrata sinifikanti jekk waħda biss miż-żewġ kundizzjonijiet (i) u (ii) tiġi vverifikata u l-valutazzjoni kumplessiva turi li din il-kundizzjoni tkun l-aktar waħda xierqa biex jitkejjel l-isforz fiskali sottostanti. [13] Malta attwalment tinsab taħt il-fergħa korrettiva, iżda tista’ tiċċaqlaq għall-parti preventiva mill-2015 jekk isseħħ korrezzjoni f’waqtha u sostenibbli. [14] Is-suppożizzjonijiet metodoloġiċi li jirfdu t-tbassir tal-ħarifa tal-Kummissjoni tal-2014, disponibbli hawn: http://ec.europa.eu/economy_finance/publications/european_economy/forecasts/index_en.htm). [15] Disponibbli hawn: http://epp.eurostat.ec.europa.eu/cache/ITY_PUBLIC/2-15072009-BP/EN/2-15072009-BP-EN.PDF. [16] Disponibbli hawn: http://epp.eurostat.ec.europa.eu/cache/ITY_PUBLIC/2-21102014-AP/EN/2-21102014-AP-EN.PDF. [17] Konformi mad-deċiżjoni tal-Eurostat tas-27 ta' Jannar 2011 dwar ir-reġistrazzjoni statistika tal-operazzjonijiet li jsir mill-EFSF, tinsab hawn: http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF. [18] Il-metodoloġija għal previżjonijiet stokastiċi tad-dejn pubbliku użata hawnhekk hija ppreżentata fir-Rapport ta’ Sostenibilità Fiskali tal-Kummissjoni Ewropea 2012, Taqsima 3,3,3, u f’Berti K. (2013), "Stochastic public debt projections using the historical variance-covariance matrix approach for EU countries", European Economy, Economic Paper Nru 480. [19] Dan jinvolvi li l-bilanċ strutturali primarju taż-ŻE-16 jiġi ssupponut li se jibqa ' konstanti fl-aħħar livell previst ta' surplus ta ' – 1,4% fl-2015 fix-xenarju tal-APB, kontra surplus ta' 1,2 % fl- 2016 fix-xenarju tal-Kummissjoni – tul il-bqija tal-orizzont tal-previżjoni. [20] Qed issir suppożizzjoni li x-xokkijiet isegwu distribuzzjoni normali konġunta. [21] Fl-2015, il-linja miksura li tirrappreżenta l-previżjonijiet għax-xenarju ċentrali fiż-żewġ fan charts tikkorrispondi, fix-xenarji tal-APB u l-Kummissjoni rispettivament, mal-linja li tindika l-ħamsin u s-sittin perċentil ta' distribuzzjoni (li jfisser li rispettivament 50 % u 40% tal-valuri possibbli kollha għall-proporzjon tad-dejn mal-PGD fl-2015 se jaqbżu l-valur imbassar). [22] Għal indikaturi sintetiċi fuq il-konformità mar-rakkomandazzjoni ta’ politika, ara Deroose, S. u J. Griesse, "Implementing Economic Reforms – Are EU Member States Responding to European Semester Recommendations?", ECFIN Economic Brief, 2014(37). [23] Barra miż-Żona tal-Euro, il-Kummissjoni identifikat ukoll lill-Kroazja bħala pajjiż li qed jesperjenza żbilanċi eċċessivi. [24] Barra miż-Żona tal-Euro, il-Kummissjoni identifikat ukoll lill-Ungerija bħala pajjiż li qed jesperjenza żbilanċi li jeħtieġu azzjoni politika deċiżiva. [25] Għal stimi tal-impatt potenzjali ta’ serje ta’ riformi tas-suq f’ċerti ekonomiji, ara "Market Reforms at Work", European Economy, 2014(5). Għal valutazzjonijiet aktar dettaljati tar-riformi settorjali ara Turrini A. et al. "A Decade of Labour Market Reforms in the EU", European Economy-Economic Papers, 522; Lorenzani, D. u J. Varga, "The Economic Impact of Digital Structural Reforms", European Economy-Economic Papers, 529; Lorenzani, D u F. Lucidi, "The Economic Impact of Civil Justice Reforms", European Economy-Economic Papers, 530; Connell, W. "Economic Impact of Late Payments", European Economy-Economic Papers, 531; Ciriaci, D. "Business Dynamics and Red Tape Barriers", European Economy-Economic Papers, 532, u Canton E. et al. "The Economic Impact of Professional Services Liberalisation", European Economy-Economic Papers, 533. [26] In-nases tal-qgħad u tal-inattività jirreferu għal diżinċentivi finanzjarji biex wieħed jibda xogħol jew mill-qgħad jew mill-inattività, ikkawżati mill-effetti kkombinati tas-sistemi ta’ tassazzjoni u benefiċċji.